text:
BAFSA BA A BOTŠIŠA
Ke ka Baka La’ng o sa Swanela go Bogela Diswantšho tša Batho Bao ba sa Aparago
Na o ka kgona go itshwara gore o se di bogele?
Ge e ba o diriša Inthanete, o ka letela gore neng neng o tla kopana le diswantšho tša batho ba sa aparago. Hayley wa mengwaga e 17 o re: “Ga go nyakege gore o tsomane le diswantšho tše bjalo tšona di tla go latelela.”
Go bogela diswantšho tša batho ba sa aparago go ka leka le bao ba ikemišeditšego go di phema. Greg wa mengwaga e 18 o re: “Ke be ke ipoditše gore nka se tsoge ke di bogetše, eupša ke ile ka feleletša ke di bogetše. O ka se ipethe sehuba wa re o ka se tsoge o di bogetše.”
Lehono, diswantšho tša batho ba sa aparago di hwetšagala gabonolo go feta le ge e le neng pele. Le gona, ka ge go romelana melaetša ya thobalano ka founo go atile, bafsa ba bantši ba itirela le go phatlatlatša diswantšho tša bona ba sa apara.
Therešo e sa fetogego: O lebeletšane le tlhohlo e kgolo yeo batswadi, bomakgolo le borakgolo ba gago ba sa kago ba lebana le yona ge ba be ba lekana le wena. Potšišo e bohlokwa ke gore: Na o ka kgona go itshwara gore o se di bogele?—Psalme 97:10.
Karabo ke ee—ge e ba o kgetha go dira bjalo. Sa pele o swanetše go kgodišega gore diswantšho tše di fošagetše. Anke re eleng hloko ditaba tše sego kae tša therešo le tša maaka mabapi le sehlogo se.
Therešo le maaka
Maaka: Diswantšho tša batho ba sa aparago ga di kotsi.
Therešo: Seo diswantšho tša batho ba sa aparago di se dirago monaganong wa gago ke seo go kgoga go se dirago maswafong a gago. Di a go šilafatša. Diswantšho tše di goboša selo seo Modimo a se dirilego gore se matlafatše tlemo ya sa ruri magareng ga batho ba babedi. (Genesi 2:24) Ge nako e dutše e eya, di ka ba tša dira gore motho a se be le taba ka se se nepagetšego le se se fošagetšego. Ka mohlala, ditsebi tše dingwe di bolela gore go na le kgonagalo e kgolo ya gore banna bao ba dulelago go bogela diswantšho tše ba se be le taba ka go tlaišwa ga basadi.
Beibele e bolela ka batho ba bangwe bao ba ‘lahlegetšwego ke maikwelo ohle a boitshwaro.’ (Baefeso 4:19) Ba hwile matswalo go fihla bokgoleng bja gore ga ba sa kwa bohloko le ge ba dira dilo tše mpe.
Maaka: Diswantšho tša batho ba sa aparago di ka go ruta ka thobalano.
Therešo: Diswantšho tša batho ba sa aparago di go ruta go ba le megabaru. Di dira gore o lebelele batho e le dilo feela le gore ba bopetšwe go fo kgotsofatša dikganyogo tša gago tša boithati. Ga go makatše ge nyakišišo e nngwe e ile ya bontšha gore bao ba tlwaetšego go bogela diswantšho tše ga se gantši ba kgotsofatšwa ke thobalano le ge ba le lenyalong.
Beibele e botša Bakriste gore ba pheme “bootswa, go se hlweke, kganyogo e fošagetšego ya go robala ga monna le mosadi, kganyogo e gobatšago le megabaru,” e lego dilo moka tšeo diswantšho tše di di kgothaletšago.—Bakolose 3:5.
Maaka: Bao ba phemago diswantšho tša batho ba sa aparago ga ba rate go bolela ka thobalano.
Therešo: Bao ba phemago diswantšho tša batho ba sa aparago ba hlompha thobalano. Ba a tseba gore thobalano ke mpho e tšwago go Modimo go matlafatša tswalano ya monna le mosadi bao ba lego lenyalong. Go na le kgonagalo ya gore bao ba nago le pono e swanetšego ka thobalano ba dule ba kgotsofatšwa kudu ke tswalano yeo ka morago ga lenyalo.
Beibele e bolela phaa ka thobalano. Ka mohlala, e botša banna bao ba nyetšego gore: ‘Ba thabe le basadi ba bofsa bja bona. Ba dule ba thabišwa ke lerato la bona.’—Diema 5:18, 19.
Kamoo o ka phemago go bogela diswantšho tša batho ba sa aparago
Go thwe’ng ge e ba o nagana gore teko ya go bogela diswantšho tše e matla kudu go ka di phema? Letlakala la go itekola le rego: “Kamoo o ka Ganago go Bogela Diswantšho tša Batho Bao ba sa Aparago” le ka go thuša.
Kgodišega gore o ka kgona go phema teko ya go bogela diswantšho tše. O ka kgona go tlogela go di bogela ge e ba o šetše o thomile. O ka holega kudu ge o ka dira bjalo.
Tšea ka mohlala Calvin, yo a dumelago gore o ile a thoma go ba le mokgwa wa go bogela diswantšho tše ge a be a na le mengwaga e ka bago e 13. Calvin o re: “Ke be ke tseba gore mokgwa wo o fošagetše, eupša ke ile ka palelwa ke go fenya teko ye ya go di bogela. Le gona, ka morago ga go dira bjalo, ke be ke ikwa ke lewa ke dihlong. Tate o ile a lemoga seo, go bolela therešo ke ile ka ikwa ke imologile kudu! Mafelelong, ke ile ka kgona go hwetša thušo yeo ke bego ke e hloka.”
Calvin o ile a ithuta go phema diswantšho tše. O re: “Ke ile ka dira phošo e kgolo ya go bogela diswantšho tše yeo ke sa dutšego ke lebeletšane le ditlamorago tša yona moo e lego gore diswantšho tše di sa dutše di tšwelela monaganong wa ka. Le gona ka dinako tše dingwe ke sa dutše ke lekega go nagana ka seo nka se bonago ge e ba ke bogela dilo tšeo ke sa swanelago go di bogela. Eupša ka nako ye ke nagana kamoo ke thabilego, ke hlwekilego le kamoo bokamoso bja ka bo kgahlišago ka gona ge ke dira dilo ka tsela ya Jehofa.”


c: text/html

text:
BAFSA BA A BOTŠIŠA
Na ke Tšeela Dilo Godimo?
Itlhahlobe!
Ke dula ke ..., ke fela ke ..., ga nke ke ...
botega
swara nako
šoma ka thata
na le thulaganyo
thuša ba bangwe
na le tekatekano
hlompha
naganela
-
Ke sefe sa dika tše seo o nago le sona go feta tše dingwe?
Tšwela pele o se bontšha.—Bafilipi 3:16.
Ke seka sefe seo o swanetšego go katanela go ba le sona?
Tsebišo e latelago e tla go thuša go katanela go ba le seka seo.
Go tšeela dilo godimo go bolela’ng?
Batho bao ba tšeelago dilo godimo ba šoma ka gae, ba dira mediro ya sekolo le go thuša motseng. Ba a lemoga gore ba tla ikarabela ka seo ba se dirago. Ka gona, ba a amogela ge ba dirile diphošo, ba kgopela tshwarelo gomme ba leka go lokiša diphošo tša bona.
Beibele e re: “Yo mongwe le yo mongwe o tla rwala morwalo wa gagwe.”—Bagalatia 6:5.
Ke ka baka la’ng ke swanetše go tšeela dilo godimo?
Motho yo a tšeelago dilo godimo o diriša bokgoni bja gagwe ka bohlale le gona gantši batho ba a mo hlompha, ba mo swara bjalo ka motho yo mogolo e bile ba mo dumelela gore a itirele diphetho le go mo nea boikarabelo.
Beibele e re: “Na o kile wa bona monna yo a kgonago mošomo wa gagwe? Yena o tla ema pele ga dikgoši.”—Diema 22:29.
Motho yo a tšeelago dilo godimo o a fa e bile gantši batho ba thabela go gwerana le yena.
Beibele e re: “Tlwaelang go fa gomme batho ba tla le fa.”—Luka 6:38.
Motho yo a tšeelago dilo godimo o kgotsofatšwa ke go šoma e bile o ikgantšha ka tsela e swanetšego, e lego seo se dirago gore a ikholofele.
Beibele e re: “Anke yo mongwe le yo mongwe a hlahlobe ditiro tša gagwe gomme o tla ba le lebaka la go hlalala ka yena ka noši.”—Bagalatia 6:4.
Nka bontšha bjang gore ke tšeela dilo godimo?
Go go thuša go araba potšišo ye, ela hloko mantšu a a latelago. Ke efe ya dilo tše di lego ka fase yeo e hlalosago kamoo wena o ikwago ka gona?
“Go a ferekanya gore ke swanetše go dula ke botša Tate le Mma gore ke ya kae, okare ke ngwana!”—Kerri.
“Gantši batswadi ba ka ba ntumelela gore ke intšhe le bagwera ba ka.”—Richard.
“Ge ke bona seo bana ba bangwe ba go lekana le nna ba kgonago go se dira, gantši ke re: ‘Tšo! Nkane batswadi ba ka ba sa ntumelele go dira se?’”—Anne.
“Batswadi ba ka ba fo ntumelela ke dira seo ke se nyakago. Go bose go ba le batswadi bao ba go fago tokologo.”—Marina.
Therešo e sa fetogego: Bafsa ba bangwe ba newa tokologo go feta ba bangwe. Seo se dirwa ke’ng?
Therešo ya bophelo: Gantši tokologo yeo o e hwetšago e dirwa ke gore batswadi ba gago ba go bota go fihla kae.
Ka mohlala, ela hloko seo bafsa ba babedi bao go boletšwego ka bona pejana ba se bolelago.
Richard: “Ka nako e nngwe batswadi ba ka ba be ba nagana gore ge ba ka nnea tokologo ke be ke tla e diriša gampe. Eupša gona bjale ba a mpota ka ge ke dirišitše tokologo ya ka gabotse. Ga ke botše batswadi ba ka maaka gore ke ya kae le gona le bomang. Ge e le gabotse, ke botša batswadi ba ka seo ke nyakago go se dira pele ga ge ba ka mpotšiša.”
Marina: “Nkile ka botša batswadi ba ka maaka gabedi bophelong bja ka, e bile ba ntantše gabedi. Ke ile ka ithuta go botša batswadi ba ka therešo go tloga ka nako yeo. Ka mohlala, ke ba botša se sengwe le se sengwe seo ke se dirago le gona ke a ba laela pele ke eya go gongwe. Gona bjale ba mpota kudu.”
Na o nyaka gore batswadi ba gago ba go sware bjalo ka Richard le Marina? Gona itlhahlobe dikarolong tše di latelago:
SEO O SE DIRAGO KA GAE
Na o phetha mešomo ya gago ya ka gae ka botlalo?
Na o boa ka gae ka nako yeo batswadi ba gago ba go beetšego yona?
Na o hlompha batswadi ba gago le bana ba geno?
O nagana gore o ka kaonefatša kae dikarolong tše?
Beibele e re: “Kwang batswadi ba lena.”—Baefeso 6:1.
THUTO YA GAGO
Na o fetša mešomo ya gago ya sekolo ya gae ka nako?
Na o katanela go kaonefatša dimaraka tša gago?
Na o na le mekgwa e mebotse ya go ithuta?
O nagana gore o ka kaonefatša kae dikarolong tše?
Beibele e re: “Bohlale bo a šireletša.” (Mmoledi 7:12) Thuto e botse e tla dira gore o be le bohlale.
SEO O TUMILEGO KA SONA
Na o tlwaetše go botša batswadi ba gago le batho ba bangwe therešo?
Na o diriša tšhelete gabotse?
Na o tumile ka go ba motho yo a botegago?
O nagana gore o ka kaonefatša kae dikarolong tše?
Beibele e re: ‘Aparang semelo se sefsa.’ (Baefeso 4:24) O ka kgona go fetoša mekgwa le botumo bja gago.
Tšhišinyo: Kgetha moo o swanetšego go kaonefatša gona. Bolela le batho bao ba nago le bokgoni karolong yeo, o kgopele keletšo ya bona. Ngwala seo o tlago go se dira gore o kaonefatše karolong yeo gomme o hlahlobe seo o se dirilego ka kgwedi e tee. Ngwala seo o se fihleletšego le seo se go paletšego ka pukwaneng ya gago. Hlahloba seo o se dirilego mafelelong a kgwedi.
Ithute ka mo go oketšegilego
BAFSA
Dipotšišo tša Bafsa, Bolumo 1
Tše dingwe tša ditaba tšeo di ahlaahlwago ka pukung ye di mabapi le bjala le dihlaretagi, thobalano e gobogilego, go ratana gotee le lefereyo.

robotstxt: allowed

filter: keep


text:
Boikanokakaretšo bja Ditokelo tša Batho
Mateng
- 1 MATSENO
- 1.1 Ka Fao, Ge Lekgotla Kopanokakaretšo
- 1.1.1 Temana 1
- 1.1.2 Temana 2
- 1.1.3 Temana 3
- 1.1.4 Temana 4
- 1.1.5 Temana 5
- 1.1.6 Temana 6
- 1.1.7 Temana 7
- 1.1.8 Temana 8
- 1.1.9 Temana 9
- 1.1.10 Temana 10
- 1.1.11 Temana 11
- 1.1.12 Temana 12
- 1.1.13 Temana 13
- 1.1.14 Temana 14
- 1.1.15 Temana 15
- 1.1.16 Temana 16
- 1.1.17 Temana 17
- 1.1.18 Temana 18
- 1.1.19 Temana 19
- 1.1.20 Temana 20
- 1.1.21 Temana 21
- 1.1.22 Temana 22
- 1.1.23 Temana 23
- 1.1.24 Temana 24
- 1.1.25 Temana 25
- 1.1.26 Temana 26
- 1.1.27 Temana 27
- 1.1.28 Temana 28
- 1.1.29 Temana 29
- 1.1.30 Temana 30
- 1.1 Ka Fao, Ge Lekgotla Kopanokakaretšo
MATSENO[lokiša | edit source]
Le ge re dutše re tseba gore seriti seo motho a belegilwego ka sona le tekatekanelo gammogo le ditokelo tšeo di sa tšeelwego kgang tša batho ka moka ke motheo wa tokologo ya toka le khutšo lefseng ka bophara.
Le ge re dutše re tseba gore go se elwe hloko le go phaelwa ka thoko ga ditokelo tša botho go tlišitše dilešadihlong tšeo di rumutšego le go šišinya maikutlo le letswalo la botho bathong, go tla ga pono le tebelelo ye mpsha mo lefaseng yeo e ikemišeditšego go ela hloko gore batho ba swanetše go ipshina ka tokologo ya polelo, ya bodumedi gammogo le go se tšhoge selo goba gona go duma, go dirile gore se se boletšwego ka mo godimo e be dinyakwa tša maemo a godimodimo tša batho ka moka.
Le ge re dutše re tseba gore go bohlokwa, ntle le ge motho a gapeletšwa ke mabaka, go thibela ka gohlegohle pušo ya mmušakatshipi le kgatelelo gore ditokelo tša botho di swanetše go šireletšwa ke molao.
Le ge re dutše re tseba gore go bohlokwa go godiša tšweletšopele ya segwera magareng a ditšhaba.
Le ge re dutše re tseba gore batho ba Ditšhaba Kopano ka gare ga Molao wa Ditokelo tša bona ba tiišetša tshepo ya bona motheong wa ditokelo tša botho, ka seriti le bohlokwa bja motho le gona go ba gona ga tekatekanelo gare ga banna le basadi, ba ikemišeditše go godiša tšweletšopele ya setho gammogo le kaonafatšo ya maemo a bophelo ka gare ga tokologo ye kgolo.
Le ge re dutše re tseba gore Maloko a Ditšhaba Kopano a ikanne go fihlelela, ka thušo ya Ditšhaba Kopano, kgodišo ya tšweletšo ya tlhompho le kelohloko ya ditokelo tša botho gammogo le theo ya ditokologo.
Le ge re dutše re tseba gore kwešišo yeo e kopanetšwego ya ditokelo le ditokologo tše ke taba ye bohlokwa gore go tle go kgonwe go fihlelela boikano bjo bo dirilwego.
Ka Fao, Ge Lekgotla Kopanokakaretšo[lokiša | edit source]
Le tšea sephetho sa gore Boikanokakaretšo bjo bja Ditokelo tša Botho ke kelo ya batho ka moka ya go ela bokgoni bja batho gammogo le ditšhaba ka moka go fihla, mafelelong, fao mang le mang yo e lego setho sa setšhaba, ba na le Boikano bjo dikgopolong tša bona mme ba leka ka mešogofela, ka go ruta le mo thutong, go godiša tlhompho ya ditokelo le ditokologo tše ka mekgwa ya sebjalebjale ya go ela, setšhabeng le gare ga ditšhaba tše dingwe, go bona gore tsebego ya tšona lefaseng ka bophara di a tsebega e bile di elwa hloko ke batho ba Mebušomaloko ka bobona gammogo le batho ba nagadilete tšeo di lego ka tlase ga pušo ya bona.
Temana 1[lokiša | edit source]
Batho ka moka ba belegwe ba lokologile le gona ba na le seriti sa go lekana le ditokelo. Ba filwe monagano le letswalo mme ba swanetše go swarana ka moya wa bana ba mpa.
Temana 2[lokiša | edit source]
Mang le mang o swanetše ke ditokelo le ditokologo ka moka tše go boletšwego ka tšona ka mo Boikanong bjo, ntle le kgethollo ya mohuta wo mongwe le wo mongwe bjalo ka morafe, mmala, bong, polelo, bodumedi, dipolitiki goba ka kgopolo, botšo go ya ka setšhaba goba maemo, diphahlo, matswalo goba maemo a mangwe le a mangwe.
Go feta fao, ga go kgethollo yeo e swanetšego go dirwa go ya ka maemo a dipolitiki, tokelo ya boahlodi, goba maemo a ditšhabatšhaba goba lefelo leo motho a dulago go lona, goba ke naga ye e ipušago, trasete, naga ya go se ipuše goba se sengwe le se sengwe seo se ka fokotšago maemo a go ikemela ga naga ya gabo.
Temana 3[lokiša | edit source]
Mang le mang o na le tokelo ya bophelo, tokologo le tšhireletšo ya gagwe.
Temana 4[lokiša | edit source]
Ga go motho ya a swanetšego go swarwa bjalo ka lekgoba goba mohlanka. Bokgoba le go gweba ka makgoba go tla thibelwa ka gohlegohle.
Temana 5[lokiša | edit source]
Ga go motho yo a swanetšego go gobošwa goba a swarwa ka mokgwa wo mobe wa go nyefola seriti sa gagwe goba a otlwa gabohloko.
Temana 6[lokiša | edit source]
Mang le mang o na le tokelo ya go tsebja lefelong le lengwe le le lengwe bjalo ka motho pele ga molao.
Temana 7[lokiša | edit source]
Batho ka moka ba a lekana pele ga molao mme ba dumeletšwe ntle le kgethollo go šireletšwa ka go lekana pele ga molao. Ka moka ba swanetše go fiwa tšhireletšo ya go lekana maleba le kgethollo yeo e tshelago goba e robago Boikano bjo le maikemišetšo a mangwe le a mangwe ao a bonalago a rata go kgetholla.
Temana 8[lokiša | edit source]
Mang le mang o na le tokelo ya go hwetša phošollo ya nnete yeo e tlago ka bao ba tsebago ditokelo tša botho maleba le ditiro tšeo di phaelago ditokelo tša batho ka thoko tšeo a di fiwago ke molaotheo goba molao.
Temana 9[lokiša | edit source]
Ga go motho yo a swanetšego go no swarwa, go hlahlelwa goba go rakwa nageng ka mokgwa wo o sa kwešišegego.
Temana 10[lokiša | edit source]
Mang le mang o dumeletšwe go fiwa tsebe ke lekgotla leo le sa kgethego mahlakore go bona ge eba ditokelo tša gagwe le dinyakwa tša setšhaba go yena gammogo le molato wo mongwe le wo mongwe wo a pharwago ka wona ga se tša maitirelo.
Temana 11[lokiša | edit source]
Mang le mang yo a pharwago ka molato o na le tokelo ya go se bonwe molato go fihla ge go laetšwa gore o na le molato go ya ka molao le gona mo kgorong ya phatlalatša yeo a nago le ditokelo ka moka tša tšhireletšo.
Ga go motho yo a tla bonwago molato go ya ka tiro goba tlogelo yeo e sa bopego karolo ya molato wo a pharwago ka wona, ka tlase ga molao wa setšhaba goba wa ditšhabatšhaba ka nako yeo molato o dirwa. Goba a fiwa kotlo ye boima go feta yeo a bego a tla e fiwa ka nako ya ge molato o dirwa.
Temana 12[lokiša | edit source]
Ga go motho yo a swanetšego go šalwašalwa morago fao e bilego a se sa na sephiri ka boyena, ka lapeng, mangwalong a gagwe, goba fao go mo šalašala morago go tshwenyanago le maemo le go tsebega ga gagwe. Motho yo mongwe le yo mongwe o na le tokelo ya go šireletšwa ke molao maleba le go šalašalwa morago ka tsela ye goba go hlaselwa.
Temana 13[lokiša | edit source]
Mang le mang o na le tokelo ya tokologo ya mosepelo le mo a dulago gona ka gare ga naga ye nngwe le ye nngwe. Mang le mang o na le tokelo ya go tlogela naga ye nngwe le ye nngwe, go akaretšwa le ya gabo, le go boela go yona naga yeo ya gabo ge a rata.
Temana 14[lokiša | edit source]
Mang le mang o na le tokelo ya go nyaka le go ipshina ka tšhireletšo dinageng tše dingwe maleba le tshekišo. Tokelo ye e ka se dirišwe ge tshekišo e tšwelela mo molatong wo o sa amanego le dipolitiki goba mo molatong wo o thulanago le melao le maikemišetšo a Ditšhaba Kopano.
Temana 15[lokiša | edit source]
Mang le mang o na le tokelo ya go ba wa setšhaba seo se itšego. Ga go yo a ka amogwago, ka go rata, mohlobo wa gagwe goba a ganetšwa ka tokelo ya go fetola mohlobo wa gagwe.
Temana 16[lokiša | edit source]
Basadi le banna ba ba godilego, ka ntle le go beelwa mellwane go ya ka mohlobo goba bodumedi, ba na le tokelo ya go nyala le go thea lapa. Ba loketšwe ke ditokelo tše di lekanego tša lenyalo, ka nako ya tšeano le ge lenyalo le fedišwa. Lenyalo le tla diragatšwa fela ka tumelelo ye e lokologilego le gona ya go tlala go tšwa go banyalani. Lapa ke tlhago le motheo wa sehlopha sa botee bja setšhaba gomme le loketše go šireletšwa ke setšhaba le mmušo.
Temana 17[lokiša | edit source]
Mang le mang o na le tokelo ya go ba le phahlo a nnoši goba go di hlakanela le ba bangwe. Ga go yo a ka amogwago phahlo ka mabaka a go se kwagale.
Temana 18[lokiša | edit source]
Mang le mang o na le tokelo ya kgopolo ye e se nago mellwane gammogo le letswalo le bodumedi, tokelo ye e akaretša tokologo ya go ka fetola borapedi goba tumelo, le tokologo, a nnoši goba ka kopano le ba bangwe phatlalatša goba sephiring, go tšweletša pepeneneng bodumedi goba tumelo ya gagwe go ruteng, phethagatšong, borapeding le bohlokomeding.
Temana 19[lokiša | edit source]
Mang le mang o na le tokelo ya tokologo ya kgopolo le tlhagišo ya kgopolo ye: tokelo ye e akaretša tokologo ya go ba le dikgopolo, ka ntle le thibelo le go nyakišiša, go amogela le go tšwleletša dikgopolo le dikakanyo ka sephatlalatši se sengwe le se sengwe ntle le mellwane.
Temana 20[lokiša | edit source]
Mang le mang o na le tokelo ya go kgona go ka swara kopano ya khutšo le go tsenela makgotla ao a a ratago. Ga go yo a ka gapeletšwago go ba leloko la lekgotla ge yena mong a sa rate.
Temana 21[lokiša | edit source]
Mang le mang o na le tokelo ya go tšea karolo mmušong wa naga ye, ka nnoši, goba ka boemedi bjo bo kgethilwego ka tokologo. Mang le mang o na le tumelelo ye e tletšego ya go ipshina ka ditirelo tša mmušo wa naga ya gabo. Thato ya batho e tla ba motheo wa maatla a mmušo. Thato ye e tla tšweletšwa ka go swara dikgetho tša kgonthe kgafetšakgafetša. Dikgetho tše di tla ba tša kakaretšo le gore mang le mang o tla ba le tokelo ya go bouta. Dikgetho tše di swanetše go dirwa ka kgetho ya sephiri goba ke mekgwa ye mengwe ya go bouta ye e swanetšego le gona e amogelegago.
Temana 22[lokiša | edit source]
Mang le mang, yo e lego leloko la setšhaba, o na le tokelo ya tšhireletšo ya setšhaba e bile o lokela go fihlelela ditumo tša gagwe maitekong a setšhaba le ka go šomišana le ditšhaba tše dingwe. Taba ye e ama gape le thulaganyo le dithušo tša lefase le lengwe le le lengwe, tša ekonomi, kgwerano le ditokelo tša setho. Dintlha tše ka moka di swanetše go godiša seriti le botho bja gagwe ka mokgwa wo o lokologilego.
Temana 23[lokiša | edit source]
Mang le mang o na le tokelo ya go šoma, go kgetha mošomo ka tokologo, ditlamo tše di kaone tša mošomo, le tšhireletšo maleba le go hloka mošomo. Mang le mang, ka ntle le kgethollo, o na le tokelo ya go amogela moputso wa go lekana le mošomo wo a o dirago. Mang le mang yo a šomago o na le tokelo ya go amogela moputso wo o kgotsofatšago wa go mo kgoniša go phela ka tlhompho gammogo le lapa la gagwe. Tokelo ye e swanetše go tlaleletšwa, ge go kgonagala, ka dithušo tše dingwe tša tšhireletšo ya setšhaba. Mang le mang o na le tokelo ya go thoma le go ba leloko la mokgatlo wa bašomi go šireletša dikgahlego tša gagwe.
Temana 24[lokiša | edit source]
Mang le mang o na le tokelo ya go khutša le go itketla, go akaretšwa le nako ye e swanetšego ya diiri tša mošomo le matšatši a maikhutšo ao a lefelwago ka mehla ge a le boikhutšong.
Temana 25[lokiša | edit source]
Mang le mang o na le tokelo ya maemo a bophelo a swanetšego bophelo le boiketlo bja gagwe gammogo le lapa la gagwe. Maemo a a bophelo a akaretša dijo, diaparo, kago ya dintlo le tlhokomelo ya kalafo le ditirelo tše dingwe tše bohlokwa tša setšhaba, tokelo ya tšhireletšo maleba le tlhokego ya mošomo, bolwetši, bofokodi, bohlologadi, botšofadi goba ditšhitišo tše dingwe tša bophelo tše di sa laolegego.
Botswadi le bongwana di swanetše go fiwa tlhokomelo ya moswananoši le thušo. Bana ka moka bao ba belegwago e ka ba ka lenyalong goba ka ntle ga lenyalo ba swanetše go amogela tšhireletšo ya setšhaba ya go swana.
Temana 26[lokiša | edit source]
Mang le mang o na le tokelo ya thuto. Thuto e tla ba e sa lefelwe mefatong ya ka fase le ya go thoma. Thuto ya mathomo e tla ba ya kgapeletšo. Thuto ya thekniki le thuto ya profešene di tla hwetšwa gabonolo ka kakaretšo. Thuto ya godimo le yona e tla hwetšwa ke bohle go ya ka bokgoni bja bona.
Thuto e tla lebantšhwa kgodišong ye e tletšego ya botho le tiišong ya tlhompho ya ditokelo tša botho le motheo wa ditokologo. E tla tšweletša kwešišo, kgotlelelo le segwera gare ga ditšhaba, dihlopha tša morafe goba tša bodumedi gomme e tla thuša go tšweletša gape le ditiro tša Ditšhaba Kopano mo phegelelong ya go lota khutšo.
Batswadi ba na le tokelo ya pele ya go kgetha mohuta wa thuto ye e tla rutwago bana ba bona.
Temana 27[lokiša | edit source]
Mang le mang o na le tokelo ya go tšea karolo meetlong ya setšhaba, go ipshina ka bokgabo, le go abelana ka tšwelopele ya thutamahlale le dithutišo tša yona.
Mang le mang o na le tokelo ya tšhireletšo ya setho le phišegelo ya didirišwa tše di tšwago thutamahlaleng, dingwalong goba dipoelong tša bokgabo tšeo a lego mongwadi wa tšona.
Temana 28[lokiša | edit source]
Mang le mang o lokelwa ke bophelo bjo bo lokilego setšhabeng le lefaseng ka bophara moo ditokelo le ditokologo tše di theilwego Boikanong bjo di kgonago go tšweletšwa.
Temana 29[lokiša | edit source]
Mang le mang o na le ditshwanelo tšeo a di phethago setšhabeng fao go lego bonolo go tšweletša le go godiša ka botlalo botho bja gagwe.
Mo tšweletšong ya ditokelo tša gagwe le ditokologo, mang le mang ga a swanela go tshela mellwane ye e beilwego fela ke molao ka mabaka a go boloka kwešišo le tlhompho ya ditokelo le ditokologo tša ba bangwe le go amogela dinyakego tše lokilego tša setho. Ga di a swanela gape go tshela molao wa botho, polokego ya setšhaba le maemo a bophelo ka kakaretšo mmušong wa setšhaba wa demokrasi. Ditokelo tše le ditokologo ga di a swanela go ka šomišwa thulanong le mehola le maikemišetšo a Ditšhaba Kopano.
Temana 30[lokiša | edit source]
Ga go selo mo Boikanong bjo se se ka kwešišwago bjalo ka seo se lebanego le mmušo ofe kapa ofe, sehlopha goba motho go dira mošomo ofe goba ofe wo o lebišitšwego pšhatlaganyong ya ditokelo le ditokologo tše di beilwego mokhwi.


text:
Europa
Europa ke lefasana le lengwe la mafasana a šupa lefaseng. Europa e bapane le lefasana leo le bitšwago Asia, ebile e ka thokong ya leboa la Afrika.
Leboa la Europa, go na le lewatle leo le bitšwago Arctic Ocean, bodikela bja lewatle le go na le Atlantic Ocean.
Europa ke lefasana la bobedi ka bonnyane lefaseng ge go lebelelwa sekgoba. Lefasana la pele ka bonnyane ke Australia. Ge re lebelela badudi, Europa ke lefasana la boraro, e latela Asia le Afrika. Europa e na le badudi bao ba ka bago 731,000,000 e lego 11% ya batho lefaseng ka bophara.


text:
HOCKEYGODS IMAGESUPLOAD
almost 3 years ago
Lego, Slap Shot Lego, Lego Hockey, Lego Street Hockey, Lego Puck, Lego Game, Lego Hockey Game, Custom Lego, Lego Hockey Player, Never Lego of the Puck
about 3 years ago
Lego, 2012, Lego Hockey, Lego Game, Lego Hockey Game, Custom Lego, 2012 Hockey, Lego Air Hockey
about 4 years ago
Lego, Lego Hockey, Lego Puck, Lego Rink, Lego Stadium, Lego Game, Lego Hockey Game, Lego Brick Arena, Custom Lego, Lego Hockey Player
about 4 years ago
Lego, Lego Hockey, Lego Game, Custom Lego, Lego Zamboni
about 4 years ago
Lego, Lego Hockey, Custom Lego, Lego Hockey Player
about 4 years ago
Lego, AHL, Lego Hockey, Custom Lego, Lego Hockey Player, Wolf Pack, Lego Wolf Pack, Hartford Wolfpack
about 4 years ago
Lego, 1995, Lego Hockey, Vintage Lego, Lego Stadium, Lego Game, Lego Hockey Game, Custom Lego
about 4 years ago
Lego, Zamboni, Lego Hockey, Lego Rink, Lego Game, Lego Hockey Game, Custom Lego, Lego Zamboni, 1995, Vintage Lego
about 4 years ago
Lego, 2009, Miracle on Ice, Custom Stick, Lego Hockey, Lego Hockey Game, Custom Lego, Minifig, Mike Eruzione, 1980 USA Olympic Hockey Team
All 9 images


text:
HOCKEYGODS IMAGESUPLOAD
almost 3 years ago
Lego, Slap Shot Lego, Lego Hockey, Lego Street Hockey, Lego Puck, Lego Game, Lego Hockey Game, Custom Lego, Lego Hockey Player, Never Lego of the Puck
about 3 years ago
Lego, 2012, Lego Hockey, Lego Game, Lego Hockey Game, Custom Lego, 2012 Hockey, Lego Air Hockey
about 4 years ago
Lego Hockey, Vintage Lego, Lego Puck, Lego Mask, Lego Rink, Lego Game, Lego Hockey Game, Lego Hockey Player, Lego Sports Hockey NHL Championship Ch...
about 4 years ago
Lego, Lego Hockey, Lego Puck, Lego Rink, Lego Stadium, Lego Game, Lego Hockey Game, Lego Brick Arena, Custom Lego, Lego Hockey Player
about 4 years ago
Lego, Lego Hockey, Lego Game, Custom Lego, Lego Zamboni
about 4 years ago
Lego, Zamboni, Ice Cleaner, Lego Hockey, Lego Game, Lego Zamboni
about 4 years ago
Lego, 1995, Lego Hockey, Vintage Lego, Lego Stadium, Lego Game, Lego Hockey Game, Custom Lego
about 4 years ago
Lego, Zamboni, Lego Hockey, Lego Rink, Lego Game, Lego Hockey Game, Custom Lego, Lego Zamboni, 1995, Vintage Lego
about 4 years ago
Lego, Lego Hockey, Puck Passer, Slammer Stadium, Lego Puck, Lego Rink, Lego Game, Lego Hockey Game
about 4 years ago
Lego, Star Wars, Lego Hockey, Lego Game, Lego Hockey Game, lego iPad Hockey, iPad Lego Hockey, Star Wars Lego Hockey, Star Wars Hockey Players
about 4 years ago
Lego, Lego Hockey, Puck Passer, Lego Game, Lego Hockey Game
about 4 years ago
Lego, Lego Hockey, Lego Street Hockey, Lego Game, Lego Hockey Player, Lego Elvis, Elvis on Hockey Skates
about 4 years ago
Lego, 2010, Lego Hockey, Lego Street Hockey, Lego Game, Lego Hockey Player, Hockey Groom
about 4 years ago
Lego, Lego Hockey, Lego Puck, Lego Rink, Lego Stadium, Lego Game, Lego Hockey Game, Brick Arena, Lego Brick Arena
All 14 images


text:
Phihlelo
Bagwera ka Nywaga e 60 Eupša Eka re sa Thoma
Mantšiboeng a selemo sa 1951, masogana a mane ao a lego mathomong a nywaga ya bo-20, a ile a tsena moo go leletšwago batho megala kua Ithaca, New York, U.S.A., gomme ka lethabo a boledišana le batho ba kgole ba Michigan, Iowa le California. A be a na le ditaba tše dibotse tšeo a ka di anegago!
KGWEDING ya February babulamadibogo ba 122 ba be ba gorogile South Lansing, New York, gore ba be klaseng ya bo-17 ya Sekolo sa Gilead. Gare ga babulamadibogo bao e bego e tla ba baromiwa go be go na le Lowell Turner, William (Bill) Kasten, Richard Kelsey le Ramon Templeton. Go se go ye kae Lowell le Bill ba tšwago Michigan, Richard yo a tšwago Iowa le Ramon yo a tšwago California e ile ya ba bagwera ba go ntšhana sa inong.
Dikgwedi tše hlano ka morago, barutwana ka moka ba ile ba thaba kudu ge ba ekwa gore Ngwanabo rena Nathan Knorr yo a tšwago ntlongkgolo o be a tlo boledišana le bona. Bana bao babo rena ba bane ba be ba šetše ba bontšhitše gore ba kganyoga go hlankela nageng e tee, ge e ba go ka kgonega. Na ga bjale ba be ba tla tseba mo go oketšegilego ka dikabelo tša bona tša boromiwa tša nageng e šele? Ee, ba be ba tla tseba seo!
Ge Ngwanabo rena Knorr a tlo thoma go tsebiša bohle ka dikabelo tša bona tša dinageng dišele, yo mongwe le yo mongwe o be a fagahletše go kwa ya gagwe. Ba mathomo bao ba ilego ba biletšwa sethaleng ke masogana ao a mane a bego a tšhogile, eupša a ile a thaba ge a lemoga gore a be a tla šoma gotee! Eupša a be a tla šoma kae? Barutwanagotee le bona ba ile ba makala gomme ba opa magoswi lebaka le letelele ge go tsebišwa gore a be a tla romelwa Jeremane.
Dihlatse tša Jehofa lefaseng ka moka di be di dutše di makatšwa ke potego yeo e bontšhwago ke Dihlatse tša kua Jeremane ka tlase ga pušo ya Hitler go tloga ka 1933 go ya pele. Barutwana ba bantši ba gopola ge ba be ba romela diaparo le diphahlo tša mokgatlo o bitšwago CARE go bana babo bona ba kua Yuropa ka morago ga Ntwa ya II ya Lefase. Bana babo rena kua Jeremane e be e le mohlala wa kamoo re ka bontšhago tumelo, kgodišego, sebete le go holofela Jehofa. Lowell o gopola nakong ya ge a fo inaganela gore: ‘Ga bjale re tla ba le sebaka sa go tseba ka go lebanya bana bao babo rena ba rategago le dikgaetšedi.’ Ga go makatše ge bohle ba be ba thabile moo ba bego ba nyaka go leletša malapa a gabo bona le bagwera mogala mantšiboeng ao!
GE BA LEBILE JEREMANE
Ka July 27, 1951, sekepe sa SS Homeland se ile sa tloga boemakepeng bja sona kua East River, New York, gomme bagwera bao ba bane ba be ba tla sesa matšatši a 11 ba lebile Jeremane. Ngwanabo rena Albert Schroeder, e lego yo mongwe wa bahlahli ba sekolo sa Gilead yoo ka morago e bilego setho sa Sehlopha se Bušago, o be a ba rutile mantšu a sego kae a Sejeremane. Mohlomongwe ga bjale ba be ba tla oketša tsebo ya bona ya leleme leo ka ge ba be ba sesa le Majeremane a mmalwa. Eupša banamedi bao ba be ba bolela meboto ya go fapafapana ya Sejeremane. Seo se be se ba gakantšha!
Ka Labobedi mesong, ka August 7, ka morago ga go kgotlelela malwetši ao a bakwago ke go sesa ka sekepe, bana babo rena ba ile ba fihla Hamburg, Jeremane. Ba be ba bona gohle tshenyo yeo e bakilwego ke ntwa e fedilego nywaga e tshela e fetilego. Ba ile ba tšea leeto ka terene bošego ba nyamišitšwe ke seo ba se bonego gomme ba leba Wiesbaden, e lego moo ofisi ya lekala e bego e le gona.
Laboraro mesong ba ile ba kopana le Hlatse la mathomo kua Jeremane, yeo leina la yona e bego e tloga e le la Sejeremane! Leina la yona e be e le Hans. O ile a ba tšea ka koloi go tloga seteišeneng sa terene go ya Bethele, moo ba ilego ba amogelwa ke kgaetšedi yo a tšofetšego yoo a bego a sa kgone go bolela Seisemane. Lega go le bjalo, kgaetšedi yoo o be a nagana gore ba tla mo kwa ge e ba a ka bolelela godimo. Eupša go sa šetšwe go phagamiša ga gagwe lentšu, yena le bana bao babo rena ba bane ba be ba sa kwane le go feta. Mafelelong go ile gwa tla Ngwanabo rena Erich Frost, yoo e lego mohlanka wa lekala, gomme ka borutho a ba dumediša ka Seisemane. Ga bjale go be go na le seo ba se kwago.
Go ya mafelelong a kgwedi ya August, bana bao babo rena ba bane ba ile ba ya kopanong ya bona ya mathomo ya selete ya Sejeremane kua Frankfurt am Main, e nago le sehlogo se rego: “Borapedi bjo bo Sekilego.” Taba ya gore go bile le batho ba 47 432 gomme gwa kolobetšwa ba 2 373 e ile ya tsošološa phišego ya bona tirelong ya boromiwa le kganyogo ya bona ya go dira boboledi. Eupša matšatši a sego kae ka morago, Ngwanabo rena Knorr o ile a ba hlalosetša gore ba be ba tla abelwa go hlankela Bethele.
Lethabo leo ba bilego le lona kabelong ya bona le ba kgodišitše ka mo go tletšego gore ka mehla Jehofa o tseba seo se loketšego batho
Ramon o be a kile a gana go hlankela Bethele kua United States, ka ge a be a rata modiro wa boromiwa ka pelo ka moka. Richard le Bill ba be ba sa ka ba nagana gore ba tla ba tirelong ya Bethele. Eupša lethabo leo ba ilego ba ba le lona kabelong ya bona le ile la ba kgodiša ka mo go tletšego gore ka mehla Jehofa o tseba seo se loketšego batho. Ka baka leo, ke gabohlale gore motho a latele tlhahlo ya Modimo go e na le go latela dikgahlego tša gagwe! Yo a šomišago keletšo ye o tla hlankela Jehofa ka lethabo kae le kae le kabelong le ge e ka ba efe yeo a e filwego.
GO ILEDITŠWE!
Ba bantši ba lapa la Bethele la Jeremane ba be ba thabetše go ba le Maamerika ao ga bjale ba bego ba ka ithuta Seisemane ka ona. Eupša ka letšatši le lengwe ka phapošing ya go jela, lethabo leo le ile la fela le semeetseng. Ngwanabo rena Frost, ka mahlahla ao a tlwaetšwego ka ona o ile a thoma go bolela ka Sejeremane taba e nngwe e bohlokwa kudu. Ba bantši ba be ba homotše ba itše tuu, ba lebeletše dipoleiti tša bona feela. Le ge bao ba sa tšwago go fihla ba be ba sa kwešiše seo se bego se bolelwa, ganyenyane-ganyenyane ba ile ba lemoga gore go bolelwa ka bona. Ka gona ge Ngwanabo rena Frost a goeletša ka Sejeremane gore: “VERBOTEN!” (“Go ileditšwe!”), e bile a bušeletša lentšu leo ka go hlaboša, ba ile ba thoma go se sa dudišega. Ke eng seo ba bego ba se dirile moo ngwanabo rena a ilego a goeletša ka tsela ye?
Ka morago ga dijo, bohle ba ile ba leba diphapošing tša bona ba sepediša. Ka moragonyana, ngwanabo rena yo mongwe o ile a re hlalosetša gore: “E le gore le kgone go re thuša, le swanetše go tseba go bolela Sejeremane. Ke ka baka leo Ngwanabo rena Frost a boletšego gore go fihlela le ithuta leleme le, go bolela Seisemane le lena GO ILEDITŠWE.”
Lapa la Bethele le ile la diriša keletšo yeo le semeetseng. Se ga se sa thuša feela ba sa tšwago go fihla gore ba ithute Sejeremane eupša se ba rutile gore tayo yeo e newago ke ngwanabo rena yo a nago le lerato, go sa šetšwe gore go thata go e diriša mathomong, gantši e a hola. Tayo ya Ngwanabo rena Frost e bontšhitše gore o nyaka gore mokgatlo wa Jehofa o sepele ka thelelo le gore o rata bana babo rena. * Ga go makatše ge bana bao babo rena ba bane ba ile ba thoma go mo rata!
GO ITHUTA GO BAGWERA BA RENA
Mohlala wa bagwera ba boifago Modimo, o re ruta dilo tšeo ka morago di re thušago go kaonefatša segwera sa rena le Jehofa. Ka bone bja bona ba ithutile dilo tše dintši go bana babo rena le dikgaetšedi ba botegago ba Majeremane—bao e lego ba bantši ka palo moo ba ka se bolelwego ka maina—eupša tše dingwe ba ithutile tšona go yo mongwe le yo mongwe wa bona. Richard o hlalosa gore: “Lowell o be a tseba Sejeremane gomme a se bolela gabotse, eupša rena re be re itoma maleme. Ka ge e be e le yo mogolo go rena, re be re kgopela thušo ya gagwe ge re sa kwešiše polelo yeo, e bile a re etelela pele dilong tše dingwe.” Ramon o gopola gore: “Ke ile ka thaba kudu ge ngwanabo rena yo mongwe kua Switzerland a re dumelela go dula ntlong ya gagwe ya baeng ge re le maikhutšong ka lekga la pele ka morago ga go fetša ngwaga Jeremane! E be e le dibeke tše pedi tša go iketla ntle le go tshwenyega ka go bolela Sejeremane! Eupša ke be ke lebetše Lowell. O ile a gapeletša gore re bale le go ahlaahla temana ya letšatši mesong e mengwe le e mengwe ka Sejeremane! Le ge ke be ke tenegile, ga se a ka a fetoša mogopolo wa gagwe tabeng ye. Eupša re ithutile selo se bohlokwa. Re ithutile gore motho o swanetše go latela tlhahlo ya bao ba tshwenyegilego ka yena, le ge e ba a sa dumelelane le seo ba se bolelago. Thuto ye e re hotše kudu go theoša le nywaga le gona e dirile gore re kgone go ikokobeletša tlhahlo ya pušo ya Modimo.”
Bagwera bao ba bane ba ithutile le go tšeela godimo dika tše dibotse tša yo mongwe le yo mongwe wa bona, bjalo ka ge Bafilipi 2:3 e re: “Ka boikokobetšo [tšeang] gore ba bangwe ba le feta ka bogolo.” Ka gona ba bararo ba bona gantši ba be ba nea Bill mediro yeo ba bego ba tseba gore o be a tla kgona go e phetha gakaone go ba feta. Lowell o gopola gore: “Ge go be go na le mogato o itšego wa tšhoganetšo goba wa bohlokwa woo o nyakegago gore go lokišwe bothata bjo itšego, re be re eya go Bill gore a re thuše. O be a na le bokgoni bja go rarolla maemo a thata kamoo ka moka ga rena re bego re dumelelane gore re swanetše go a rarolla ka gona eupša ka tsela e itšego re bego re se na sebete goba bokgoni bja go dira bjalo.”
MANYALO A THABILEGO
Ka go latelana ga bona ba ile ba dira phetho ya go tsena lenyalong. Dilo tša bohlokwa segwereng sa bona e be e le go rata Jehofa le tirelo ya nako e tletšego, ka gona ba be ba ikemišeditše go nyaka balekane bao ba ratago Jehofa go feta selo le ge e le sefe. Tirelo ya nako e tletšego e be e ba rutile gore go nea go kgotsofatša go feta go amogela, le gore dikgahlego tša Mmušo di swanetše go etišwa pele go feta dikganyogo tša motho ka noši. Ka gona ba ile ba kgetha dikgaetšedi tšeo di bego di šetše di ikgethetše go ba tirelong ya nako e tletšego. Mafelelong go bile le manyalo a mane a tiilego le a thabilego.
E le gore segwera goba lenyalo le swarelele, Jehofa o swanetše go ba tswalanong yeo. (Mmo. 4:12) Le ge e le gore Bill le Ramon ka morago ba ile ba hlokofalelwa ke balekane ba bona, bobedi bja bona ba be ba bone lethabo le thekgo tšeo di tlišwago ke mosadi yo a botegago. Lowell le Richard ba sa dutše ba thabela thekgo ye, gomme Bill o ile a dira phetho e botse ya molekane ge a nyala gape gore a kgone go tšwela pele a le tirelong ya nako e tletšego.
Nywaga ka morago, dikabelo tša bona di ile tša ba fihliša mafelong a fapafapanego—kudukudu Jeremane, Austria, Luxembourg, Canada le United States. Mafelelong, bagwera bao ba bane ba be ba sa kgone go bonana gantši kamoo ba bego ba rata ka gona. Le ge ba be ba dula kgole le kgole, ka mehla ba be ba kgokagana, ba thaba le yo a hweditšego ditšhegofatšo le gona ba lla le yo a llago. (Baroma 12:15) Bagwera ba bjalo ke ba bohlokwa kudu gomme ga se ra swanela go ba tšea gabohwefo. Ke dimpho tše botse tše tšwago go Jehofa. (Die. 17:17) Ruri bagwera ba kgonthe ba hwetšwa ka sewelo lefaseng la lehono! Eupša Mokriste yo mongwe le yo mongwe wa therešo a ka ba le ba bantši ba bona. Ka ge re le Dihlatse tša Jehofa, re thabela segwera le badumedigotee le rena lefaseng ka bophara, gomme go feta moo re se thabela le Jehofa Modimo le Jesu Kriste.
Go swana le yo mongwe le yo mongwe wa rena, bagwera ba ba bane ba ile ba lebeletšana le mathata maphelong a bona—e ka ba e le go lebeletšana le manyami a go lahlegelwa ke molekane, kgatelelo yeo e bakwago ke bolwetši bjo šoro, go tshwenyega ka go hlokomela batswadi ba rena ba godilego, mathata a go godiša bana mola re le tirelong ya nako e tletšego, letšhogo la go amogela kabelo e mpsha ya pušo ya Modimo gaešita le mathata a lehono ao motho a bago le ona ge a tšofala. Eupša ba ithutile phihlelong ya bona gore bagwera—ba kgole le kgauswi—ba thuša bao ba ratago Jehofa gore ba kgone go lebeletšana ka katlego le tlhohlo le ge e le efe.
GO BA BAGWERA KA MO GO SA FELEGO
Go thabiša gakaakang gore Lowell, Ramon, Bill le Richard ge ba be ba na le nywaga e 18, 12, 11 le e 10 feela ba ile ba ineela go Jehofa gomme ge ba le gare ga nywaga e 17 le e 21 ka moka ga bona ba ile ba tsenela tirelo ya nako e tletšego. Ba dirile seo Mmoledi 12:1 e ba kgothaleditšego go se dira ge e re: “Gopola Mmopi wa gago yo Mogolo matšatšing a bofseng bja gago.”
Ge e ba o le Mokriste yo e sa lego lesogana, amogela taletšo ya Jehofa ya gore o tsenele tirelo ya nako e tletšego ge go kgonega. Ke moka ka baka la botho bja gagwe, le wena ka go swana le bagwera bao ba bane, o ka thabela go ba molebeledi wa tikologo, molebeledi wa selete goba go dira mošomo wa go etela makala; go hlankela Bethele, go akaretša le go ba setho sa Komiti ya Lekala; go ba mohlahli sekolong sa Bodiredi sa Mmušo le sa Tirelo ya Bobulamadibogo; gaešita le go nea dipolelo dikopanong tše dikgolo le tše dinyenyane. Bagwera bao ba bane ba thabišitšwe ke go bona gore batho ba diketekete ba hotšwe ke maiteko a bona! Sohle seo se kgonegile ka baka la gore ge e sa le masogana, ba ile ba amogela taletšo ya Jehofa e lerato ya gore ba mo hlankele ka moya ka moka.—Bakol. 3:23.
Lehono, Lowell, Richard le Ramon ba hlankela gape gotee ofising ya lekala, yeo ga bjale e hudugetšego Selters, Jeremane. Ka manyami, Bill o hlokofetše ka 2010 a hlankela e le mmulamadibogo yo a kgethegilego kua United States. Sebaki sa manyami e lego lehu se sentše segwera sa bona se se kgethegilego sa mo e ka bago nywaga e 60! Eupša Modimo wa rena, Jehofa, le ka mohla ga a lebale bagwera ba gagwe. Re kgodišegile gore ka tlase ga pušo ya Mmušo wa gagwe, segwera sa Mokriste yo mongwe le yo mongwe seo se sentšwego ga bjale ka lebakanyana se tla tsošološwa.
“Nywaga e 60 yeo re bilego bagwera ka yona, ga ke gopole ke hloname ka nako le ge e le efe”
Pejana ga ge a hlokofala, Bill o ngwadile gore: “Nywageng e 60 yeo re bilego bagwera ka yona, ga ke gopole ke hloname ka nako le ge e le efe. Ka mehla segwera sa rena e be e le selo se bohlokwa kudu go nna.” Ka morago ga go bala se, bagwera ba gagwe ba bararo ka ge ba be ba lemoga gabotse gore segwera sa bona se tla tšwela pele lefaseng le lefsa, kapelapela ba ile ba tlaleletša ka gore: “Le gona eka re sa thoma.”
^ ser. 17 Phihlelo e kgahlišago ya Ngwanabo rena Frost e gatišitšwe ka go Morokami (wa Seisemane) wa April 15, 1961, matlakala 244-249.


text:
HOCKEYGODS IMAGESUPLOAD
almost 3 years ago
Lego, Slap Shot Lego, Lego Hockey, Lego Street Hockey, Lego Puck, Lego Game, Lego Hockey Game, Custom Lego, Lego Hockey Player, Never Lego of the Puck
about 3 years ago
Lego, 2012, Lego Hockey, Lego Game, Lego Hockey Game, Custom Lego, 2012 Hockey, Lego Air Hockey
about 4 years ago
Lego Hockey, Vintage Lego, Lego Puck, Lego Mask, Lego Rink, Lego Game, Lego Hockey Game, Lego Hockey Player, Lego Sports Hockey NHL Championship Ch...
about 4 years ago
Lego, Lego Hockey, Lego Puck, Lego Rink, Lego Stadium, Lego Game, Lego Hockey Game, Lego Brick Arena, Custom Lego, Lego Hockey Player
about 4 years ago
Lego, 1995, Lego Hockey, Vintage Lego, Lego Stadium, Lego Game, Lego Hockey Game, Custom Lego
about 4 years ago
Lego, Zamboni, Lego Hockey, Lego Rink, Lego Game, Lego Hockey Game, Custom Lego, Lego Zamboni, 1995, Vintage Lego
about 4 years ago
Lego, Lego Hockey, Puck Passer, Slammer Stadium, Lego Puck, Lego Rink, Lego Game, Lego Hockey Game
about 4 years ago
Lego, Star Wars, Lego Hockey, Lego Game, Lego Hockey Game, lego iPad Hockey, iPad Lego Hockey, Star Wars Lego Hockey, Star Wars Hockey Players
about 4 years ago
Lego, Lego Hockey, Puck Passer, Lego Game, Lego Hockey Game
about 4 years ago
Lego, 2009, Miracle on Ice, Custom Stick, Lego Hockey, Lego Hockey Game, Custom Lego, Minifig, Mike Eruzione, 1980 USA Olympic Hockey Team
about 4 years ago
Lego, Lego Hockey, Lego Puck, Lego Rink, Lego Stadium, Lego Game, Lego Hockey Game, Brick Arena, Lego Brick Arena
All 11 images


text:
loading
Life Sciences Northern Sotho Book Grade 8
sediba sa thuto mphata wa 8 puku ya morutisi
Puku ya Sediba sa Thuto Mphato wa 7-9 ke puku ya Sepedi Leleme la Gae. Puku ye e na le dikarolwana tse pedi, e lego: Puku ya Barutwana, Padiso le Puku ya Morutisi. Dipuku tse di humile ka tse di latelago: Go bonolo go somisa dipuku tse ka gore kagego le tshepediso ya tsona e latelega ga bonolo, di arotswe ka dikotara le dibeke. Di theilwe godimo ga dinyakwa tsa Setatamente sa Pholisi sa Lenaneothuto le Keio. Dipuku tse di ngwadilwe ke barutisi ba ba nago le boiphihlelo thutong le bomankge ba kharikhulamo ka mono Afrika-Borwa. Puku ya barutwana E ngwadilwe gabotse ka go latela tlhahlo le dinyakwa tsa SEPHOLEKE. E na le dithuto tse di dirago gore morutwana a natefelwe le go tsefelwa ke polelo le go ithuta yona. E aga godimo ga tsebo ye barutwana ba nago nayo. E tswetsa pele mabokgoni a go theeletsa le go bolela, go bala le go bogela, go ngwala le go hlagisa. Tse kamoka e le ge di thekga le go tsweletsa dibopego le melao ya tshomiso ya polelo. E theilwe godimo ga ditiragalo tseo di amago barutwana go tswa bophelong bja bona bja mehla. E somisa boiphihlelo bja morutwana go ruta polelo ye ya gaborena. Ena le mesomo ye e hlohleletsago morutwana go nagana le go itlhamela ditsweletswa tsa go fapafapana. E hlahla barutwana ka mekgwa ye e fapanego ya go ela, e ba sedimosa ka moleko wa gare ga ngwaga le wa mafelelo a ngwaga gore ba tlwaele le go lemoga mokgwa wo ba tlo go elwa ka wona. Elaetsa barutwana kgokagano ya theknolotsi le setso. Puku ya Morutisi E hlahla morutisi go somisa puku ya barutwana ka tsela ye e kgahlisago ye boleta. E sisinya le go fa mohlala wa methopo ye e ka somiswago bakeng sa thuto ye nngwe le ye nngwe. E tsenyeletsa kamoka tseo di lego ka pukung ya morutwana gape e hlahla morutisi ka dikarabo tsa dipotsiso tseo di botsisitswego barutwana. Ena le dirubriki kamoka tseo morutisi a di hlokago go ela barutwana ba gagwe, mohlala, rubriki ya go ela bomolomo, orale, ditsweletswa tsa tirisano tse kopana le tse telele. Dikelo kamoka go latela dinyakwa tsa SEPHOLEKE. E thusa morutisi go hlalosa mehuta ya go fapafapana ya dingwalo, bjalo ka terama, direto, padi le tse dingwe gore barutwana ba kgone go hlatholla dingwalo tseo ba di hlaoletswego mo go mphato wa 7-9. Meleko le dimemorantamo di thusa morutisi go hlahla barutwana go itokisetsa moleko wa mafelelo. Padiso Padiso e humile ka magang a go e tsefa ao a amago maphelo a barutwana. Ka gare ga padiso go na le mehuta ya go fapafapana ya dingwalo lego: • Direto • Dikanegelokopana • Dinonwane le • Terama Mafelelong a sereto, kanegelokopana, nonwane goba terama ye nngwe le ye nngwe go na le dipotsiso tseo di thusago morutwana go gakologelwa se a se badilego.
You need to be logged in to download the PDF Sample
This ebook is an exact digital copy of the printed book, the layout and page numbers are identical to the printed book. You will require the eduReader to read this book.
ISBN : 9780796047250
This Is The Printed Hardcopy Book, It Is Not Digitised In Any Way.
ISBN : 9781775880219


text:
Na Dihlatse tša Jehofa di Ntšha sa Lesome?
Aowa, Dihlatse tša Jehofa ga di ntšhe sa lesome; modiro wa rena o thekgwa ka meneelo ya boithatelo yeo go sa bolelwego gore e tšwa go bomang. Go ntšha sa lesome ke eng, gona ke ka baka la’ng Dihlatse tša Jehofa di sa ntšhe sa lesome?
Taelo ya gore motho a ntšhe sa lesome goba karolo ya lesome ya dilo tšeo a nago le tšona e be e le karolo ya Molao wo o bego o neilwe setšhaba sa bogologolo sa Isiraele. Lega go le bjalo, Beibele e bolela ka mo go kwagalago gore Molao wo—go akaretša le ‘taelo ya go kgoboketša dikarolo tša lesome’—ga o šome go Bakriste.—Baheberu 7:5, 18; Bakolose 2:13, 14.
Go e na le go ntšha sa lesome le go neela dibego, Dihlatse tša Jehofa di ekiša Bakriste ba lekgolong la pele la nywaga ka go thekga bodiredi bja tšona ka ditsela tše tše pedi: ka go ruta batho Beibele mahala le ka go ntšha meneelo ya boithatelo.
Ka go re’alo re latela seo Beibele e se laetšego Bakriste ka gore: “Anke yo mongwe le yo mongwe a dire feela kamoo a phethilego ka gona pelong ya gagwe, e sego ka go kgokgona goba ka go gapeletšwa, gobane Modimo o rata monei yo a neago ka go hlalala.”—2 Bakorinthe 9:7.
Ithute ka mo go oketšegilego
DIPOTŠIŠO TŠEO DI BOTŠIŠWAGO KUDU
Modiro wa Dihlatse tša Jehofa o Thekgwa Bjang ka tša Ditšhelete?
Ithute kamoo modiro wa lefase ka bophara wa go ruta ka Beibele o tšwelago pele o gola eupša go sa ntšhiwe dikoleke goba karolo ya lesome.


text:
BAFSA BA A BOTŠIŠA
Na ke Phošo Gore Batho ba Bong bjo bo Swanago ba Ratane?
David yo a nago le mengwaga e 23 o re: “Ge ke dutše ke gola, e nngwe ya dilo tše di bego di nthatafalela e be e le go lwantšhana le go ikwa ke kgahlegela batho ba bong bjo bo swanago le bja ka. Ke be ke nagana gore e be e no ba selo sa nakwana, eupša le gona bjale ke sa ikwa ka tsela yeo.”
David ke Mokriste yo a nyakago go kgahliša Modimo. Na a ka kgona go kgahliša Modimo ge e ba a ikwa a kgahlegela batho ba bong bjo bo swanago le bja gagwe? Modimo o lebelela bjang batho bao ba ratanago le batho ba bong bjo bo swanago le bja bona?
Ke eng seo Beibele e se bolelago?
Tsela yeo batho ba lebelelago batho bao ba ratanago le batho ba bong bjo bo swanago le bja bona e ka fapana go ya ka ditšo goba go ya ka mehla yeo batho ba phelago go yona. Eupša Bakriste ga ba laolwe ke dikgopolo tše di tumilego goba “go išwa kua le kua ke phefo e nngwe le e nngwe ya thuto.” (Baefeso 4:14) Go e na le moo, ba lebelela boitshwaro bja go ratana ga batho ba bong bjo bo swanago (le boitshwaro le ge e le bofe bjo bongwe) ka tsela yeo bo hlaloswago ka Beibeleng.
Melao ya Beibele ya mabapi le go ratana ga batho ba bong bjo bo swanago e kwagala gabotse. Lentšu la Modimo le re:
“O se ke wa robala le motho yo motona ka tsela yeo o robalago le mosadi ka yona.”
—Lefitiko 18:22.
“Modimo [o] ba [gafetše] dikganyogong tše di hlabišago dihlong tša go robala ga monna le mosadi, gobane le ba batshadi ba bona ba fetošitše tsela ya bona ya tlhago gore e be e fapanego le tlhago.”
—Baroma 1:26.
“Le se ke la timetšwa. Ge e le diotswa goba barapedi ba medimo ya diswantšho goba dihlotlolo goba banna ba ba boloketšwego merero yeo e sego ya tlhago goba banna ba ba robalago le banna, goba mahodu goba batho ba megabaru goba matagwa goba ba maroga goba bahlakodi ba ka se je bohwa bja mmušo wa Modimo.”
—1 Bakorinthe 6:9, 10.
Melao ya Modimo e diretšwe batho ka moka, e ka ba bao ba ratago batho ba bong bjo bo swanago le bja bona goba bao ba ratago batho ba bong bjo bo sa swanego le bja bona. Ge e le gabotse, batho ka moka ba swanetše go ba le boitshwaro e le gore ba se ke ba dira dilo tšeo di sa kgahlišego Modimo.
Na seo se bolela gore . . . ?
Na seo se bolela gore Beibele e re ruta gore re hloye di-gay?
Aowa. Ge e le gabotse, Beibele ga e re rute gore re hloye motho le ge e le ofe, e ka ba e le gay goba e se yona. Eupša e re botša gore re ‘phegelele khutšo le batho bohle,’ go sa šetšwe tsela yeo ba phelago ka yona. (Baheberu 12:14) Ka gona, ke phošo go tlaiša batho bao ba ratanago le batho ba bong bjo bo swanago le bja bjona, go ba hloya goba go ba swara ka tsela le ge e le efe e mpe.
Na seo se bolela gore Bakriste ba swanetše go lwantšhana le melao yeo e dumelelago batho ba bong bjo bo swanago gore ba nyalane?
Beibele e re botša gore molao wa Modimo ka lenyalo ke gore monna a nyalane le mosadi. (Mateo 19:4-6) Lega go le bjalo, melao ya batho tabeng ya gore batho ba bong bjo bo swanago ba nyalane e theilwe dipolotiking e sego boitshwarong bjo bobotse. Beibele e botša Bakriste gore ba se ke ba thekga dipolotiki. (Johane 18:36) Ka baka leo, ga ba thekge goba ba lwantšhana le melao ya mmušo ya mabapi le go nyalana ga batho ba bong bjo bo swanago goba go ratana ga bona.
Eupša go thwe’ng ge e ba . . . ?
Eupša go thwe’ng ge e ba gona bjale motho yo mongwe a ratana le motho wa bong bjo bo swanago le bja gagwe? Na motho yoo a ka fetoga?
Ee. Ge e le gabotse, ba bangwe lekgolong la pele la nywaga ba ile ba fetoga! Ka morago ga gore Beibele e bolele gore bao ba ratanago le batho ba bong bjo bo swanago le bja bona ba ka se je bohwa bja Mmušo wa Modimo, e re: “Seo ke se ba bangwe ba lena le bego le le sona.”
Na seo se bolela gore batho bao ba tlogetšego go ratana le batho ba bong bjo bo swanago le bja bona, le ganyenyane ga ba sa ikwa ba nyaka go dira dilo tšeo ba bego ba di dira? Aowa. Beibele e re: “Le apare semelo se sefsa seo ka tsebo e nepagetšego se mpshafatšwago.” (Bakolose 3:10) Go dira diphetogo bophelong ga go fele.
Eupša motho a ka dira’ng ge e ba a nyaka go phela ka melao ya Modimo eupša a sa ikwa a rata batho ba bong bjo bo swanago le bja gagwe?
Go no swana le maikwelo le ge e le afe, motho a ka kgetha gore o dira eng ka tsela yeo a ikwago ka yona. Bjang? Beibele e re: “Tšwelang pele le sepela ka moya gomme le ka se ke la phetha kganyogo ya nama le gatee.”
Temana yeo ga e re motho a ka se be le kganyogo ya nama. Go e na le moo, ge motho yoo a tiiša tswalano ya gagwe le Modimo ka go dula a bala Beibele le go rapela, a ka kgona go lwantšhana le dikganyogo tše di fošagetšego.
David yoo go boletšwego ka yena mathomong o hweditše gore seo ke therešo
Ge re phela ka go dumelelana le melao ya Jehofa, re hwetša lethabo. Re kgodišegile gore ‘e lokile, e thabiša pelo,’ e bile “go [e] lota go na le moputso o mogolo.”
Ithute ka mo go oketšegilego
Na Lenyalo e fo ba Tlemo ya Segwera?
Ithute kamoo dikarolo tšeo Modimo a di abetšego monna le mosadi lenyalong di ka ba thušago gore ba atlege le go thaba.


text:
Morarolli wa mathata a popopolelo
Re romele dipotšišo tša gago tša popopolelo!
Ditlhaloso
-
Naa monna yo a nyetšego rakgadi waka ke swanela ke gore ke mmitše gore ke mang?0
-
Ke a leboga ge mafelelong o kgonne go tsena mo lekgotleng le la rena la dipoledišano la Sesotho sa Leboa la Oxford. O amogetšwe mogešo. Tabataba ke gore, ka ge re kgona go bitša mosadi wa malome gore ke mogatša-malome, le monna wa rakgadi le yena re ka mmitša mogatša-rakgadi. Re diriša lereo le la 'mogatša' ka ge le sa hlaole go ya ka bong. Taba ke yeo magagešo, ga e ke e tswalela mohlapeng.1
-
Gona le mmolelwana wo orego mogami wa kgomo ya lefiša oegama alebeletše lesoro, a naa okaehlatholla goya katsela ye oekwišišago mohlomongwe nna kenale hlaloso ye e fapanego.0
-
Lentšu le doubt leragoreng ka sesotho sa leboa0
-
Ke a go amogela lekgotleng la rena la dipoledišano. Karabo e kaba go belaela/go se be le nnete/go gononwa. Karabo gape e ka laolwa ke diteng, Ke tšeo magagešo, ga e ke e tswalela mohlapeng!0
-
Go potšišo ya pele, sa mathomo ke gore ke tseba seema seo e le 'Kgomo ya lefiša re e gama re lebeletše tsela'. Tlhalošo ya sona ke gore ge motho a go adimile selo go ka se diriša, ga o ke o ipshina ka sona ka gobane o tseba gore mong wa sona a ka tla a se tšea ka nako efe goba efe. Efela o na le tlholego ya gore nkabe e le sa gago wa se amogiwe ke motho. Ke tšeo magagešo, thušang!1
-
Ke rata go leboga bahlami ba ngwako wo kage mafelelong retlo ikhwetsa re isitse polelo ya rena kua ntlhoraneng. Mathomong rebe re nyatsegile moo re beng re gapeletsega go bolela maleme a ba bangwe empa bjalo ke tlalwa ke mabobo ka dithameng gobane ke bolela polelo yaka.
SWARANG BJALO LE RE AGENG .0
-
Ga re a kwatama naa! Re tloga re ikgantšha ka batho ba go swana le wena ba go ithaopa go babalela polelo ya rena gore ditlogolo le ditlogolwana tša rena di se tle tša lahlega. Ke tšeo magagešo, a re ageng le go katološa mareo ao re se nago le ona ka polelong ya rena gore le yona e kgone go gata ka mošito o tee le maleme ao e lego kgale a hlabolotšwe kudu go tša theknolotši.0
-
Batho bešo,ke kwa ke thakgetše kudu go khumana lefelo la go swana le le. Ke kgale ke belaela ka polelo ye ya gešo,ke holofela ge ke tla ithuta ka go naba mo websaeteng e. Go tloga go makatša gore motho o kgona go bolela seisemane kaone go feta Sepedi ,gape go kweša bohloko gofeta gore bana ga ba tsebe polelo ye le ga tee. Ke a leboga.0
-
O amogetšwe Morongwa mo lekgotleng la dipoledišano la Sesotho sa Leboa. Re tloga re leboga thekgo ya gago le mantšu a kgothatšo ka modiro wo re o dirago. Re ka thaba ge o ka re thuša go aga le go godiša polelo ye.0


text:
E be e le letšatši la Mma la matswalo. Neo o bolokile tšhelete ya gagwe yeo a e dirišago sekolong gomme a mo rekela ditšhokolete. Tate o mo reketše phere ya mangina a mapinki a mabotse mola Mbali yena a thadile seswantšho se sebotse karateng.
“Ke a leboga baratiwa ba ka,” a realo Mma, a boloka mangina ka lepokising la dibenyabenyane mo rakeng ya gagwe ya ka phapošiborobalelo. “Ke swanetše go itlhaganela gore ke se šalele go yo dira meriri. Ke ya go lokiša meriri ya ka gore ke bogege ke kgethegile kudu moletlwaneng wa ka wa lehono mantšiboa.”
Ka moragonyana Koko o ile a bitša Neo. “Ke gare ke lokiša dijo tša moletlwana wa Mma wa letšatši la matswalo,” a realo. “O ntlhokomelele Mbali hle.”
“Go lokile Koko,” a realo Neo. Efela o be a se a hlwaya tsebe. O be a na le puku ye mpsha go tšwa bokgobapukung ya go bolela ka bašemane ba babedi ba go sepela ka mawatleng ka sekepe sa lehoduwatle.
“Neo,” a realo Koko ka moragonyana, “Mbali o dira eng?”
Neo o ile a fofa. O be a lebetše ka ga ngwana wa gabo wa mosetsanyana. O ile kae? O be a mo kwa a ikopelela. O butše lepokisi la Mma la dibenyabenyane gomme a apere dipheta tša Mma tša melala ka moka, mangina le maseka.
“Aowa, Mbali!” a realo Neo. “Ga wa dumelelwa go swara dilo tšeo.”
Mbali o ile a thoma go lla, gomme Neo a boloka dipheta tša melala ka moka, mangina le maseka. Ka morago o ile a kuka ngwana wa gabo wa mosetsanyana a ya le yena ka moraleng.
Koko o be a swaregile kudu. O be a lebeletše lekgarebe le lebotse Siba thelebišeneng. Siba o be a dira selo sa go bitšwa salate ya mebala ye seswai.
“Ke ka lebaka la eng e bitšwa salate ya mebala ye seswai?” Neo a botšiša.
“Lebelela,” a realo Koko, a šupa ditswaki tše di lego tafoleng. “E na le raese ye šweu, dipepere tše ditalamorogo, dipepere tše dihubedu, dipepere tša mmala wa namune, peikhone ye tsotho le pepere ye ntsho.”
“Ke rata mmala o mohubedu kudu,” a realo Neo, a ngwatha seripa sa peikhone.
“Nna ke rata o moserolane,” a realo Koko.
“Gomme Bella o rata o motalamorogo,” a realo Neo.
“Pinki, pinki,” a realo Mbali.
“Efela Koko, mebala yeo ke e tshela fela,” a realo Neo.
“Ke tlilo tšhela lerole la khari,” a realo Koko. “Mbali, mmala wa lerole la khari ke ofe?”
“Pinki,” a realo Mbali.
Koko le Neo ba ile ba sega.
“Aowaaa,” Neo a sega, “ke le leserolane.”
Salate e ile ya fetša go dirwa ka pejana. Koko o ile a e bea tafoleng a e khupetša ka lešela. “Ke tla sepediša ka ya go baagišane go kgopela komiki ya swikiri go Moh. Mthembu. Neo, o hlokomele ngwana wa geno. O kgonthiše gore ga a sware selo.”
“Tliša mepopi ya gago ka moka fa,” Neo a laela Mbali. “O tla bapala ka yona ge nna ke bala puku.”
Mbali o ile a ya ka phapošiborabalelo ya gagwe a tšea mepopi ya gagwe ka moka. Neo o ile a mo thuša go e bea ka mothaladi sofeng gomme a e apeša kobo gore a e robatše. Ka morago o ile a tšea puku ya gagwe a thoma go e bala gape.
“La, la, la, la,” Mbali a opelela mepopi ya gagwe. Neo o ile a phetla letlakala. Puku ye e be e kgahliša. “La, la, la, la,” gwa opela Mbali.
Gateetee Neo a lebelela. Mbali o be a se sa opela. O ile kae? O ile a lebelela ka diphapošing tšohle. O ka moraleng, o eme setulong se sengwe. O be a eja salate ya Koko ya mebala ye šupa.
“AOWA!” gwa goeletša Neo. “Ke ya moletlwana wa Mma.”
O ile a tšea lehwana ka lebelo a lekanetša salate ka godimo a e khupetša ka lešela gabotse. E be e ke e fetša go dirwa. Eish! Ke nyakile go ba kotsing.
Tšohle di be di lokile ka iri ya bohlano. Mma o be a boile saloneng gomme meriri ya gagwe e le botse kudu. Neo o thušitše Tate go gotša mollo woo go ona go tlo bešwago nama gomme Koko o hlapišitše Mbali a mo apeša roko ya moletlwana ya botse kudukudu.
Gateetee gwa kwagala lešata la go hlabeletša go tšwa phapošiboralelo ya batswadi ba Neo, “Mangina a ka a maswa a timeletše!”
Neo o ile a sepediša a ya ka phapošiborabalelo. Mma o be a nyaka go lla. “Ke a beile mo,” a goeletša. “Ke a beile ka lepokising la ka la dibenyabenyane mesong ya lehono, bjale a timeletše! Re swanetše go ba re tsenetšwe ke mahodu!”
“Ijoo, Mma,” a realo Neo. “Mbali o be a bapala ka mangina a gago le dipheta le maseka mesong ya lehono, efela ka a boloka, ke a go tshepiša.”
“Mbali,” a realo Mma. “Etla mo.”
Molomo wa Mbali wa ka tlase o ile wa thoma go thothomela gomme a lebelela tlase.
“Mangina a ka a kae?“ gwa botšiša Mma. Mbali o ile a thoma go lla.
“Ke go boditše gore o hlokomele ngwana wa geno, Neo,” a realo Koko. “O a tseba gore ga a dumelelwa go bapala ka dilo tša Mmago lena.”
Neo o ile a ikwa gampe. O ile a sekamiša hlogo. “Ke kgopela tshwarelo hle, Mma,” a ngunanguna. Gona bjale letšatši la matswalo a Mma le senyegile, gomme ke phošo ya gago.
Ema! O bone eng? Go na le selo sa go bekenya ka tlase ga raka ya ka phapošiborobalelo. Ka bjako Neo o ile a gagabela ka tlase ga raka ya ka phapošiborobalelo gomme a le topa. “Lengina la gago le lengwe ke le Mma!” a realo.
O ile a lebelela lengina le lengwe le lepinki gohle – ka tlase ga raka ya ka phapošiborobalelo, ka tlase ga mpete le ka laeking ya Mma. O lebeletše mo mpeteng wa Mbali le mo phoremeng ya mepopi ya gagwe, efela ga se a le bona. Mma o be a nyamile kudu – o be a ka se apare lengina le letee fela.
Ka nako yeo tšhipi ya lebati ya lla. Bagwera ba bona ba be ba fihla moletlwaneng. Mma o ile a apara mangina a gagwe a matalalerata a kgale gomme a apara myemyelo sefahlegong sa gagwe a ya go dumediša batho bohle bao ba tlilego go mo lakaletša gore letšatši la matswalo a gagwe e be le lebotse. Tate o ile a beša leboroso gomme gateetee ke ge bohle ba sega ba tšere magang.
Neo o be a bona gore Mma o sa nyamile. “Nkabe ke hlokometše Mbali bokaone,” a nagana a le gare a thuša Koko go rwalela disalate tafoleng ye kgolo ka ntle.
“A re jeng,” a realo Tate. “Ka moka di lebelelega di le bose. Ke a leboga Koko, ge o re diretše dijo tše di bose ka tsela ye.”
“O ithutile go dira salate ya mebala ye šupa ka go theeletša lekgarebe la ka thelebišeneng,” a realo Neo. “E dirilwe ka raese ye šweu le dipepere tše ditalamorogo le tše dihubedu le tša mmala wa namune, le peikhone ye tsotho le lerole la khari le leserolane le pepere ye ntsho.”
“Pinki, pinki,” a realo Mbali, a betha tafola ka lehwana la gagwe. “Pinki, pinki.”
“MMMM,” a realo Mma. “Ke fela pelo ya go kwa tatso ya yona.”
O ile a tšhela ye ntši ka poleiting ya gagwe a ja. Gateetee, a emiša go sohla. A tomola mahlo a dinkgokolo. Go be go na le phošo!
“Molato ke eng?” Tate a botšiša.
“Ga o e rate?” gwa botšiša Koko. “Kgane ke tšhetše lerole la khari le lentši?”
Mma a tsenya seatla ka molomong a ntšha selo se sengwe. “Lengina la ka!” a goeletša. “Lengina la ka la go timela ke le.”
“Pinki,” a realo Mbali ka myemyelo. “Pinki.”
“Mbali o tsentše lengina la gago ka salateng,” gwa sega Neo. “O be a nyamišitšwe ke gore salate e be e se na mmala o mopinki.”
“Ke nagana gore mantšiboa a lehono re tla swanela go e bitša salate ya mebala ye seswai,” Koko a myemyela.
Bohle ba ile ba sega, le Mbali yo a bego a swere lengina la Mma le lepinki.
E ba le boitlhamelo!
* Wena le bana ba gago lebelelang motswako wa selo seo le sa kago la leka go se dira mo inthaneteng goba ka pukung ya tša kapeo. Mmogo lebelelang ditswaki tše le tla di hlokago gomme le bale le latele dikgato tša motswako. Goba, hlamang sejo se seswa mmogo ka go tswaka ditswaki tše le nago le tšona ka gae. Ge le fetša le ngwale motswako gore le tle le kgone go o dira gape le go o abelana le batho ba bangwe.
* Mmala wa gago wa mmamoratwa ke ofe? Bapalang papadi ya go akanya mmogo, fao mongwe le mongwe a bolelago maina a dilo tše a gopolago gore di na le mmala wa gagwe wa mmamoratwa go tšona. Lebelela ka fao mongwe le mongwe a akanyago leina la mmala ka gona! Dira gore yo mongwe le yo mongwe a be le sebaka sa go hlaloša mmala wa gagwe wa mmamoratwa.


text:
DITLHATLHO TŠA DIKGETHO TŠA MEKGATLO YA BORARO (AA88)
Na ke eng?
Mokomišinare wa Ditirelo tša Motšhelo tša Afrika Borwa (SARS) o na le maatla a go kgetha (hira) motho yo mongwe le yo mongwe (yo a šupetšwago bjalo ka agente) go lefela motšhelo ofe goba ofe wo o sa lefelwago, woo o swanetšego go lefelwa ke molefela motšhelo, go tšwa tšheleteng enngwe le enngwe yeo e swerwego legatong la molefela motšhelo.
Ke ya mang?
Kgetho ya agente e dirwa ka go kgetha mokgatlo wa boraro bjalo ka agente ka go ntšha tsebišo ya kgetho ya mokgatlo wa Boraro (AA88) moo motho a swarago tšhelete legatong la molefela motšhelo. Mehlala ya diagente tše di ka kgethwago ke bengmešomo, makala a tša ditšhelete bjalo ka dipanka gape go ka akaretšwa ditheo tša matlotlo, dikhamphani tša inšorense, balaodi ba dipeeletšo, boramolao le bašoma ka dikoloto
Ditlhoko tša Dinyakwa tša Kgwebo:
Tshepetšo le tšhupetšo ya faele ya CSV bakeng sa Dikgetho tša Mokgatlo wa Boraro (AA88) di fa tlhalošo ya tshepetšo le tlhaloso ya faele go ntšha le go tsenya data ya AA88 go tšwa go e@syFile™ Employer.
Na e swanetše go lefelwa bjang gape neng?
Letšatši la tefelo le tla laetšwa go AA88 yeo e tlo romelwago go agente ya maleba.
Mekgwa e latelago ya tefelo e a hwetšagala:
- eFiling
- Phetišo ya mokgwa wa elektroniki ka go panka ka Inthanete
- Khaontareng makaleng a ditheo tša dipanka tše di amegago
- Ditefelo tša ditšheke di se fete R50 000. Kgaoletšo ye e a dirišwa go sa lebelelwe palo ya nako ya motšhelo o lefetšwego, goba mohlomongwe ge ditefelo tše dintši di ka dirwa.
- e@syFile™ Employer.
Go hwetša tshedimošo ya bjale ya AA88 kgotla mo.


text:
NA KGOKETŠO YA MOTŠHELO WA KHIRO (ETI) E ŠOMA BJANG?
Maele a Bohlokwa kudu:
Go lekola ge eba o mongmošomo yo a ka kgonago go hwetša se kgotla mo
.
Maele a Bohlokwa kudu: Gopola gore o ka kleima fela ETI go kgwedi ya Janaware 2014 bakeng sa bašomi ka moka bao ba thapilwego go tloga ka 1 Oktoboro 2013. Palo yeo e ka kleingwago ga ya swanela go lefelwa go tloga morago ka Octoboro 2013. ETI e thomile go šoma ka 1 Janaware 2014, gomme mongmošomo o kgona fela go hwetša ETI go tloga ka tšatšikgwedi ye.
Na nka tlhakantšha bjang ETI ya ka?
Latela dikgato tše nne kgwedi ka kgwedi go tlhakantšha palo ya ETI ya gago yeo o ka e kleimago:
1. Šupetša bašomi ka moka bao ba angwago kgweding yeo
2. Šomana le nako yeo e amegago ya thwalo ya mošomi o mongwe le o mongwe
3. Bjale šomana le “moputso wa kgwedi ka kgwedi” wa mošomi o mongwe le o mongwe
Ge o šomana le palo ya moputso yeo e tlo dirišwago go tlhakantšha ETI, ge eba mošomi o be a thwetšwe bakeng sa:
- Diiri tše 160 ka kgwedi, moputso wa maleba wo o lefetšwego o swanetše go dirišwa
- Diiri tša ka fase ga 160 ka kgwedi, palo ya moputso e swanetše go ‘balwa ka moka ntle le dintšho/grossed up’ go diiri tše 160 ka kgwedi go tlhakantšha boleng bja ETI. Palo e ka tlhakantšhwa gomme ya ‘balwa le dintšho/grossed down’ ka kabo ya go swana.
Mohlala
Ge eba mošomi yo a angwago o be a thapilwe diiri tše 80 mo kgweding gomme o lefelwa R1 500, moputso o swanetše go ‘grossed up/ balwa ka moka ntle le dintšho’ go diiri tše 160 go lekola ge eba palo e wela ka gare ga dinyakwa tša moputso.
- Hwetša palo ya moputso wa diiri tše 160 ka kgwedi: “Bala diiri ka moka tše 160”: diiri tše 160/80 = 2
- Moputso wa nnete wo o hweditšwego X 2 = R1 500 X 2 = R3 000 (ka gare ga dinyakwa tša moputso).
4. Tlhakantšha palo ya dikgoketšo go ya ka mošomi o mongwe le o mongwe yo a amegago go ya ka tafola mo fase.
Ka kgopelo lemoga: Moo mošomi a thapilwego diiri tša ka fase ga 160 ‘bala ka moka le dintšho’ ka kabo ya go swana ya ‘bala ka moka ntle le dintšho’. Se se ra gore palo ya ETI yeo e ka kleingwago e swanetše go arolwa ka tše 2 go tšwa go mohlala wa mo godimo.
Maele a Bohlokwa kudu: Gopola ka mehla go dira ditlhakantšho tša ka mašakaneng pele.
Maele a Bohlokwa kudu: Difomula ka nako tše dingwe go boima go di kwešiša ka fao re na le mehlala ka kgato ka kgato, kgotla mo.
Ge o šoma nako ya dikgwedi tša mathomo goba tša bobedi tše 12, ke fela dikgwedi tšeo mošomi a bego a amega tšeo di tlogo lebelelwa.
Mošomi o be a thwetšwe ka 1 Matšhe 2015 gomme a swanelwa ke ETI mo dikgweding tša Matšhe, Aprele le Mei. Ka baka la letseno la tlaleletšo le le amogetšwego, mošomi ga se a swanelwa ke ETI ya dikgwedi tša June le Julae. Go tloga ka Agosetose, mošomi o amogetše letseno la ka mehla gomme a swanelwa ke ETI gape. Go laetša dikgwedi tše 12 ka morero wa go tlhakantšha Matšhe, Aprele, Mei le Agostose gomme Aprele e swanetše go akaretšwa. Se se ra gore go tlhakantšha ETI ka go diriša dikgwedi tše 12 tše swanetšego e sego dikgwedi tša go latelana go ya ka khalentara (tšhupamabaka).


text:
Katse
Mateng
Katse — phoofolo ye e jago nama[lokiša | edit source]
Katse ke seruiwa seo se ruilwego go tloga kgale. Ditau le dinkwe le tšona ke tše dingewe tša leloko le la dikatse. Di lalela dijo tša tšona gomme tša di tabogela ka dinala tša tšona tše bogale.
Ke diphoofolo tše di bolayago diphoofolo tše dingwe gore di hwetše dijo tša tšona. Ka gorealo di tsebega ka gore ke dibata. Le ge katse e ruiwa,e sa na le tlhago ya diphoofolo tše.E swara magotlo,dipeba le dinonyana ka go di lalela. Diphoofolo ka moka tše di jago nama ke tša sehlopha sa dibata.
Ka ntle le go ja nama katse e rata maswi
Dipharologantšho tše kgolo tša katse[lokiša | edit source]
Mmele o a menega[lokiša | edit source]
(a) Katse e na le mmele wo boleta, wa go menega. Ge o ka šetša ditiro tša katse, o tla lemoga gore e kgona go mena mmele ka boemo bjo bongwe le bjo bongwe. Ge e wa, gantši e tsema fase ka maoto. E koba mokolo ge e befedišitšwe ke mpša. E otlolla mmele wa yona fase ge e lalela nonyana. Ditiro tša yona ka moka ge e tabogela dijo tša yona, ke tša bjako le tša bokgoni. Le ge katse e bonala ka mehla e ke e a tšwafa le go nanya, ke phoofolo ya lebelo le legolo sethakgwaneng se sennyane
(b) Mmele o khupeditšwe ke boya bjo bokoto gape bjo boleta.
(c) Letlalo le hlephile kudu mmeleng wa yona. Ge o swara tše ka diatla o kgona go kwa ka moo le hlephilego ka gona.
Hlogo[lokiša | edit source]
(a) Hlogo ke nkgokolo gomme sefahlogo ke se sephaphathi go feta sa mpša.
(b) Mahlo a magolo a bopegile bjaka a gago gomme a lebeletše pele. Katse e kgona go retolla hlogo le molala go lebelela mathokong a mangwe.
Mmala wa mahlo o atiša go ba botala bja modipa, modipa goba a matala. Ka gare, ga leihlo go na le thaka ye ntsho.
(c) Ditsebe di na le dintlhana gomme di lebeletše godimo.
(d) Ditedu tše telele di thuša katse go phopholetša tsela leswiswing.
Mosela[lokiša | edit source]
Katse e na le mosela wo motelele. Ge katse e hlokomela goba e lalela dijo tša yona, e sepetša mosela wa yona bjalo ka diphoofolo ka moka tša leloko le. E tšokotša mosela.
Maoto[lokiša | edit source]
(a) Katse e kgona go sepela gabosele ka lebaka la mesamelwana ye boleta ka fase ga leoto le lengwe le le lengwe.
(b) Monwana wo mongwe le wo mongwe o na le lenala le bogale le le obegilego. Dinala di ka gogelwa dipotlaneng tše nnyane, tše di lego menwaneng gore di se kgome fase. Ge katse e nyaka go šomiša dinala tša yona e ka di ntšha. Patiša borofa bjo bongwe bjo boleta gare ga menwana ya gago go tloga ka godimo le ka fase gomme dinala di tla bonala.
Hlokomela gore go na le dinala tše tlhano borofeng bja ka pele le tše nne borofeng bja ka morago.
Mpša ga e kgone go uta dinala tša yona. Di kgoma fase gomme o kgona go kwa motswikinyo wa dinala ge e sepela lebatong. Elelwa gore dinala tša mpša di otlologile mola tša katse di obegile.
Dinala tša katse di kgona go ngapa gabohloko. Di thuša katse go namela mehlare ka lebelo le le makatšago, kudu ge e tšhaba manaba.
Meno[lokiša | edit source]
Bula molomo wa katse o lebelele meno a yona.
Ge katse e ja nama, e e gatelela fase e e kgerole ka dipolai tše nne le meno a ka morago. Dipolai di šomišwa bjalo ka peke, go gagola nama. Meno a ka morago ke a bogale gape a na le dintlha gomme a a kgohlana ge mehlagare e tswalelwa, bjalo ka magare a sekero. Katse e sekamiša hlogo ge e ja nama gore meno a ka morago a kgone go e sega bjalo ka sekero.
Meno a ka pele mehlagareng ya ka godimo le ka fase, ao a lego gare ga para ye nngwe le ye nngwe ya dipolai, ke a mannyane kudu gomme ga a atiše go šomišwa
Leleme[lokiša | edit source]
Leleme ke le makgwakgwa gomme le swana le maleme a diphoofolo tša leloko leo la dikatse la go ja nama. Leleme le šomišwa bjalo ka raspere (feilakgwakgwa) go latswa mašaledi a nama magapong.
Hlokomela gore katse e šomiša leleme la yona ka tsela efe ge e nwa maswi a a lego pirenyeng. E latswa maswi.
Katse e kgona go bona gabotse leswiswing[lokiša | edit source]
Lebelela mahlo a katse. Thaka ye e lego garegare ga leihlo ke lešobana le lennyane la go tsenya seetša leihlong.
Bošego ge seetša se fokola, dithaka di bulega kudu gore seetša ka moka se se lego gona se tsene leihlong. Se kgontšha katse go bona bošego. Ge seetša e le se bogale dithaka di a nyenyefala go thibela gore go se tsene seetša se sentši kudu ka leihlong. Di fetoga mphatšana ge seetša se galefile( bjalo ka ge go bontšhwa.
Katse ke phoofolo ya go hlweka[lokiša | edit source]
Le ge katse e sa rate meetse, e na le mokgwa wa go itlhwekiša. Katse e swara boya le maoto tša yona gore di dule di hlwekile ka go di latswa ka leleme la yona. E kolobiša borofa bja yona bja ka pele ka leleme gomme ya hlapa hlogo le mahlo.
Katse e ja ka bothakga bjo bogolo. Molomo le maoto, ga di atiše go tšhilafala.
Tsela yeo katse e iphemelago ka yona[lokiša | edit source]
(a) E namela sehlare ka lebelo ka go šomiša dinala go itshwareletša.
(b) E otla le go ngapa ka dinala le borofa bja ka pele.
(c) E kganyelela sehlareng goba kutamong ka lebelo.
(d) E leka go tšhoša lenaba ka go oba mokolo le go emiša boya le go dira modumo wa go gwaša,
Dikatse di na le mohola bathong[lokiša | edit source]
Dikatse di ruiwa malapeng gore e be diruiwaratwa eupša di ka ba le mohola wo mogolo wa go bolaya magotlo, dipeba le dinoga. Batho ba bea dikatse ka dipolokelong, malekelekeng, mabenkeleng, gore di dire mošomo wo.
Ditšhupetšo[lokiša | edit source]
Lochenr G.P., Dugard H.;1971; Thutamahlale e Bonolo Ya Kakaretšo Mphato wa 3


text:
BAFSA BA A BOTŠIŠA
Ke Dire’ng ge Batho ba Bangwe ba Bolela ka Nna?
Lebaka leo le kwešago bohloko
Lesebo le lengwe le kotsi kudu—ka mohlala, o ka thomeletšwa e le feela gore o senywe leina. Eupša gaešita le ge lesebo leo le se kotsi, le ka kweša bohloko—kudukudu ge le dirwa ke motho yoo o bego o mo tšea e le mogwera!—Psalme 55:12-14.
“Ke ile ka hwetša gore mogwera wa ka o be a ntsheba, a re nna ga ke rate batho. Seo se ile sa nkweša bohloko! Ga ke kwešiše gore go re’ng a ka bolela selo sa mohuta wo.”—Ashley.
Therešo: Go sa šetšwe gore motho yo a go sebago ke mogwera goba go se bjalo, ga go thabiše go kwa gore batho ba bangwe ba go bolela gampe.
Lesebo—ga se ka mehla o ka kgonago go le thibela
Batho ba ka bolela ka wena ka mabaka a mmalwa, go akaretša ao a latelago:
Ka ge ba go rata. Ka tlhago batho ba rata go bolela ka ba bangwe. Ga go makatše ge re rata go bolela le ba bangwe (le go bolela ka bona). Ge e le gabotse, Beibele e re kgothaletša gore re ‘kgahlegele’ batho ba bangwe go fihla bokgoleng bjo itšego.—Bafilipi 2:4.
“Ga go selo sa go kgahliša seo o ka bolelago ka sona go feta go bolela ka batho ba bangwe!”—Bianca.
“Go bolela therešo, ke rata go tseba seo se diregago ka batho ba bangwe gomme ke bolele ka seo le ba bangwe. Ga ke tsebe gore go tlile bjang gore ke be ka tsela ye—ke fo kwa go kgahliša.”—Katie.
Ka ge ba lewa ke bodutu. Mehleng ya Beibele go be go na le batho bao ba bego ba “fetša nako ya bona ba sa dire selo ge e se go laodiša se sengwe goba go theetša selo se sengwe se sefsa.” (Ditiro 17:21) Go sa le bjalo le lehono!
“Ka dinako tše dingwe ge go sa direge selo sa go kgahliša, batho ba itlhamela dilo gore ba kgone go boledišana ka tšona.”—Joanna.
Ka ge ba inyatša. Beibele e na le mabaka a mabotse a go re lemoša ka bothata bja go ipapetša le ba bangwe. (Bagalatia 6:4) Ka maswabi, batho ba bangwe ba lwantšha go inyatša ka go seba ba bangwe.
“Gantši lesebo le lebe le go botša se sengwe ka batho bao ba le thomilego. Gantši le bolela gore ba jela motho yoo ba mo sebago mona. Ba phatlalatša mabarebare gore ba itire ba bakaone, go ikgodiša gore ba kaone go feta motho yoo.”—Phil.
Therešo: Go sa šetšwe gore o a rata goba ga o rate, batho ba tla bolela ka ba bangwe—go akaretša le wena.
Lesebo—ga se la swanela go go šulafaletša bophelo
Ge e le gabotse, o ka se kgone go thibela gore batho ba bolele ka wena, eupša o ka kgetha tsela yeo o tlago go arabela ka yona. Ge e ba o ekwa gore go tletše mabarebare ka wena, o na le dikgetho tše pedi.
KGETHO YA PELE: A hlokomologe. Gantši go kaone gore o hlokomologe mabarebare—kudukudu ge e ba e le a bošilo. Diriša keletšo ya Beibele e rego: “O se ke wa akgofela go kgopišega moyeng, gobane go kgopišega go agile sehubeng sa ditlaela.”—Mmoledi 7:9.
“Go ile gwa tlala mabarebare a gore ke ratana le mošemane yo mongwe—le mošemane wa gona ke be ke sa mo tsebe! Taba ya gona e ile ya mpolaiša disego.”—Elise.
“Go ba le botumo bjo bobotse go kgona go lwantšha go sebja. Le ge batho ba ka go bolela gampe, ge o na le botumo bjo bobotse, ga se batho ba bantši bao ba tlago go kgolwa seo. Seo o lego sona se tla go ntšha mathateng.”—Allison.
Keletšo: Ngwala (1) seo batho ba se boletšego ka wena le (2) kamoo se dirilego gore o ikwe ka gona. Gateetee ge o se na go ‘bolela o nnoši ka pelong ya gago,’ o ka hwetša go le bonolo gore o hlokomologe taba yeo.—Psalme 4:4.
KGETHO YA BOBEDI: Boledišana le motho yoo a a thomilego. Maemong a mangwe, o ka kwa mabarebare ao a go tshwenya moo o bonago go nyakega gore o boledišane le motho yo a a thomilego.
“Ge o ka ya go batho bao ba go sebilego, ba tla lemoga gore taba ke muši ga e lale. E bile go ka dira gore le kwane gomme le rarolle bothata.”—Elise.
Pele o ka ya go motho yo a go sebilego, ela hloko melao e latelago ya motheo ya Beibele gomme o ipotšiše le dipotšišo tše di latelago.
“Ge motho a fetola taba pele a ka ekwa, o bontšha bošilo.” (Diema 18:13) ‘Na ke tseba ditaba ka botlalo? Na ga se gwa direga gore motho yo a mpoditšego ka lesebo le ga se a kwešiša gabotse seo a se kwelego?’
‘Akgofela go kwa, o diege go bolela o be o diege go galefa.’ (Jakobo 1:19) ‘Na ruri ye ke nako e botse ya gore ke ye go motho yo a ntshebilego? Na ke kgodišegile gore ke rarolla taba ye ka tsela ya maleba? Goba na go ka se be kaone gore ke emenyana gore ke theoše maswafo?’
“Swarang ba bangwe ka tsela yeo le nyakago ba le swara ka yona.” (Mateo 7:12, NET Bible) ‘Ge nkabe e le nna ke sebilego motho yo, ke be ke tlo nyaka a ntshwara bjang? Ke be nka rata gore re boledišane re le boemong bofe? Ke be ke tla nyaka gore a bolele le nna bjang?’
Keletšo: Pele o boledišana le motho yo a go sebilego, ngwala seo o nyakago go se bolela. Ke moka o emenyana beke goba tše pedi, bala seo o se ngwadilego gomme o bone ge e ba o nyaka go dira diphetogo. Le gona, boledišana le motswadi wa gago goba mogwera ka seo o nyakago go se bolela gomme o kgopele maele.
Therešo: Go swana le dilo tše dingwe bophelong, ga se ka mehla o ka kgonago go laola lesebo. Eupša seo ga se bolele gore o swanetše go dumela lesebo le go šulafaletša bophelo!


text:
THUŠO BAKENG SA LAPA | GO GODIŠA NGWANA
Go Ruta Ngwana wa Gago ka tša Thobalano
TLHOHLO
Mengwagasomeng e sego kae e fetilego, batswadi ba be ba na le sebaka se se botse sa go ba ba pele ba go boledišana le barwa goba barwedi ba bona ka tša thobalano. Le gona, ba be ba kgona go hlalosa dilo ganyenyane-ganyenyane go ya ka mengwaga ya ngwana le dinyakwa tša gagwe.
Dilo tšeo ka moka di fetogile. Puku ya The Lolita Effect e re: “Bana ba bona melaetša ya tša thobalano e sa le ba banyenyane, gomme le mananeo a bana a gaketše tabeng ya go ba goketša ka tša thobalano.” Na mokgwa wo o mofsa o thuša bana goba o a ba gobatša?
SEO O SWANETŠEGO GO SE TSEBA
Dikgoketšo di gohle. Deborah Roffman o ngwadile pukung ya gagwe ya Talk to Me First gore “dipoledišano, dipapatšo, dimubi, dipuku, mantšu a dikoša, mananeo a thelebišene, melaetša, dipapadi, dipampiri tše dikgolo tša papatšo gotee le difouno le dikirini tša khomphutha [le] tšona di tletše ka tša thobalano. Tsela yeo batho ba bolelago ka yona le ditšhišinyo tšeo e sego tša maleba di dira gore bafsa ba bantši bao ba lego mahlalagading le bao ba sa tšwago go tsena mahlalagading go akaretša le bana ba banyenyane ba phethe ka gore thobalano e swanetše goba e le . . . selo sa bohlokwa kudu.”
Babapatši ba ka solwa ka tekanyo e itšego. Babapatši le borakgwebo ba kgothaletša le go rekiša diaparo tša bana tšeo di kgothaletšago thobalano. Ba tlwaetša bana e sa le ba banyenyane gore ba nagane kudu ka ponagalo ya bona. Puku ya So Sexy So Soon e re: “Barekiši ba a tseba gore bana ba nyaka go amogelwa le go swana le bagwera ba bona. Ka baka leo, barekiši ba ikhola ka sona seo. Ga se gore maikemišetšo a barekiši ke go kgothaletša bana thobalano” eupša “ke go ba goketša gore ba reke dilo tše difsa.”
Tsebo feela ga se ya lekana. Go swana le ge go na le phapano magareng ga go tseba kamoo koloi e šomago ka gona le go ba mootledi yo a nago le maikarabelo, go na le phapano magareng ga go tseba ka thobalano le go diriša tsebo yeo go dira diphetho tše bohlale.
Therešo ke gore: Lehono, go feta le ge e le neng pele, o swanetše go thuša bana ba gago go tlwaetša “matla a bona a go hlatha” e le gore ba kgone go ‘kgethologanya se se nepagetšego le se se fošagetšego.’
SEO O KA SE DIRAGO
Tšea kgato. Go sa šetšwe gore seo se ka bonagala se le thata goba bjang, amogela gore go boledišana le bana ba gago ka thobalano ke boikarabelo bja gago.—Molao wa motheo wa Beibele: Diema 22:6.
Ebang le dipoledišano tše kopana. Go e na le gore le be le poledišano e telele ka tša thobalano, mohlomongwe o ka diriša nako ya ge bobedi bja lena le tšea leeto ka koloi goba le dira mešongwana e itšego. E le go thuša ngwana wa gago gore a se tšhabe go bolela, mmotšiše dipotšišo tšeo di nyakago pono ya gagwe. Ka mohlala, go e na le go botšiša gore: “Na o kgahlwa ke dipapatšo tša thobalano?” O ka re: “O nagana gore ke ka baka la eng babapatši ba diriša diswantšho tše bjalo go rekiša dilo?” Ka morago ga gore ngwana wa gago a arabe, o ka botšiša gore: “Wena o ikwa bjang ka seo?”
Bolela le ngwana go ya ka mengwaga ya gagwe. Bana bao ba sa tsenago sekolo sa bomapimpana ba ka rutwa ka maina a maleba a ditho tša pelego, le kamoo ba ka itšhireletšago go bao ba gobošago ka tša thobalano. Ge ba dutše ba gola, bana ba ka rutwa ka dintlha tša motheo tša mabapi le go ba le bana. Ge ba tsena mahlalagading, ba swanetše go ba ba kwešiša ka mo go feletšego ka thobalano le ditlamorago tša yona.
Bea ditekanyetšo. Thoma go ruta ngwana wa gago—e sa le yo monyenyane—ka dika tše bjalo ka potego le tlhompho. Ke moka, ge le tlo boledišana ka tša thobalano, o tla ba o šetše o na le motheo woo o ka agago go wona. Gape, hlalosa ditekanyetšo tša gago ka tsela e kwagalago. Ka mohlala, ge e ba o tšea thobalano ya pele ga lenyalo e sa swanela, mmotše seo. Ke moka o hlalose lebaka leo ka lona e fošagetšego le go ba kotsi. Puku ya Beyond the Big Talk e re: “Bafsa bao ba tsebago gore batswadi ba bona ga ba dumelelane le taba ya gore bafsa ba be le thobalano, ga se gantši ba ka dirago thobalano.”
Bea mohlala. Phela ka ditekanyetšo tšeo o di rutago. Ka mohlala, na o a sega ge go dirwa metlae ka tša thobalano? Na o apara diaparo tšeo di kgothaletšago thobalano? Na o bapala ka maikwelo a lerato? Ditiro tše bjalo di ka dira gore ngwana wa gago a se kwe seo o nyakago go mo ruta sona.
Bolela ka yona gabotse. Thobalano ke mpho e tšwago go Modimo, gomme maemong ao a swanetšego, e lego lenyalong, e ka ba mothopo wa lethabo. (Diema 5:18, 19) Dira gore ngwana wa gago a tsebe gore ka nako e swanetšego a ka tla a thabela mpho yeo ntle le go tshwenyega ka ditlamorago tšeo di tlišwago ke thobalano ya pele ga lenyalo.


text:
Na Dihlatse tša Jehofa di Nagana Gore ke Tšona Feela Tšeo di Tlago go Phologa?
Aowa. Batho ba bantši ba dimilione bao ba phetšego nywageng e makgolo e fetilego bao e bego e se Dihlatse tša Jehofa ba tla newa sebaka sa gore ba phologe.
Beibele e hlalosa gore lefaseng le lefsa la Modimo leo a le holofeditšego, “go tla ba le tsogo ya ba lokilego gotee le ba sa lokago.” (Ditiro 24:15) Go oketša moo, ba bantši bao ba phelago gona bjale ba ka thoma go hlankela Modimo gomme ba tla ba phologa. Go ba gona, ga se modiro wa rena go ahlola gore ke mang yo a tlago go phologa le yoo a ka se kego a phologa. Modiro woo o tla phethwa ke Jesu ka boyena.—Johane 5:22, 27.


text:
Tša Borala: A Sepedi/ Sesotho sa Leboa poetry anthology
Pages: 246 pages
ISBN: 978-0-9869991-6-1
Publisher: Timbila Poetry Project, 2014.
Editor: David wa Maahlamela
Price: R230
Timbila Poetry Project, baphatlalatši ebile e le mokgahlokgoparara wa boreti mo Afrika Borwa, ba gatišitše pukuthetomohlakanelwa ya moswananoši, Tša Borala, yeo e lego katlegokgolo mo legorong la kgatišo ya dipuku tša maleme a kaparaswana Afrika ka bophara. Pukuthetomohlakanelwa ye ya Tša Borala, ya go ba le direto tše 202 tša Sepedi/Sesotho sa Leboa, e hlaotšwe le go rulaganywa ke moreti wa mothopadifoka, ebile ga bjalo e le moithutelabongaka Yunibesithing ya Rhodes, David wa Maahlamela. Yona e tla morago ga tlhahlo yeo e tseneletšego ya tša bongwadi yeo e ilego ya swara ka 2010 go la Polokwane. Go swana le beine ye monate, pukuthetomohlakanelwa ye e tšere mengwaga ye mene e hlotlwa diatleng tša morulaganyi gape a boledišana le bareti bao mešomo ya bona e akareditšwego. Todi ye ya boreti e tlile go ketekwa le go hlomamišwa ka la 11 Lewedi/Setemere go moketeko wa tša bongwadi wa Polokwane Literary Fair.
Setlogong sa boreti bja Sepedi/Sesotho sa Leboa go fihla ga bjale, Tša Borala ke yona pukuthetomohlakanelwa e nnoši ya go lekalekanya bong le bogolo. Go fapanafapana ga dibopego, dikagare, le mengalelo, go akaretša le lehumopolelo la dipolelo-semmotwana tšeo molaotheo o di tshedišago mahlo go swana le Khelobedu, Setlokwa le Sepulane. Mateng a itheile go thoma ka dikgopolo tša bophelo bja magaeng go fihla go tša setoropong, go dumelela gore theto yeo e hlamilwego ka molomo, le tša sebjale tšeo di ngwalwago gape di nontšhwa ke dikhuwetšo tše fapanego; go ka ipapatša ntle le tšhitišo.
Ge go be go beakanywa puku ye, go be go šeditšwe pele boleng bja sereto, esego bja moreti. Ke ka lebaka leo direto tša bokomangkanna le dikonokono bongwading go swana le Matshedisho Aletta Motimele, Phomelelo Moshapo-Machika, Tau Motubatse Mashupye Nchabeleng le Mankgase Shadrach Mashabela di kgethilwe, e se ka baka la setumo sa bona, efeela ka baka la go kgodiša le bokgwari bja direto tšeo. Go le bjalo, mengwaga e ile ya šetšwa, efela le mo esego mengwaga ya moreti efeela mengwaga yeo sereto se ka e phelago. Morago ga mengwaga ye mene, direto tše di sa kwala tše nkego di ngwadilwe lehono, tše nkego monono wa motšhaotšhele. Mooko le hlogotaba tše bohlokwa efela di nyenyefatšwago le go katogwa go dingwalwa tša maleme a SeAfrika ka bophara, tša go lebelelwa e kare ke bohlola go ngwala ka tšona; mo go pukuthetomohlakanelwa ya Tša Borala di filwe šedi le go ahlaahlwa.
Bareti bao mešomo ya bona e lego ka go pukuthetomohlakanelwa ye ba akaretša baithuti, ditsebi tša polelo, bagaši ba seyalemoya, bašomedi ba tša maphelo, dientšenara tša meepong, bakgabi ba tša bokgabo, gape le banyakišiši ba thuto ya tša bongwadi—ka moka ga bona ba tšweletša bohloko le lethabo tša phatlalatša le tša boteng, ntle le go dikologa seolwana. Go tloga go pannwe pitsi tša mebala ye e fapafapanego ka joko e tee, seo se tloga se kgonthišiša dibopego le tatso tše fapafapanego tšeo re sa gononego gore di tla akaretša babadi ka moka go ya ka mehutahuta ya bona. Lehumo leo le sa lekantšhego le selo ke sereto mabapi le lehu seo se ngwadilwego ke Pontšho Marumo Motimele beke pele a ithobalela boroko bja mafelelo, go laetša gore boreti bo na le boporofeta ka gare gape bo tloga bo le bohlokwa maphelong a rena a sedumedi.
Pukuthetomohlakanelwa ye, ka kakaretšo, e na le direto tša bareti ba 28, bona ke: Mpho Godfrey Molapo, Phomelelo Moshapo-Machika, Matete Motsoaledi, Pontšho Marumo Motimele, Tau Motubatse Mashupye Nchabeleng, Madihlare Christobeth Molapo, Makwaya Piet Madula, Matshediso Aletta Motimele, Magoja Humphrey Hlaka, Motjidibane Bapela, Thabo Letwaba, Makosha Dimo, James Mashupu, NS Sebati, Malehu Agnetia Molewa, Tiego Phillimon Tjale, Moloko Mahuma, Lesley Ramushu, Mankgase Shadrack Mashabela, Magosechaba Violet Mamabolo, Lethunya Mmuroa, Ngwanamohuba Wilhemina Sebati, Amos Tebeila, Peter Moruthane, Mamoleme Jacob Mokaba, Makwena Manamela, Makgadi Grace Koma le David wa Maahlamela.
Kgatišo ya maemo a godimodimo ya Tša Borala—ye e fapanego gape e thulana le setlwaedi sa kgatišo ya go fokola, ya ‘solanka,’ go dipuku tša maleme a kaparaswana—ke ka thušo ya tša mašeleng gotšwa go National Lottery Distribution Trust Fund (NLDTF) sehleng sa yona sa 2012/2013 sa lenanego la Indigenous Languages Publishing Programme (ILPP). Lenanego la Indigenous Languages Publishing Programme (ILPP) ke kgwerano magareng ga South African Book Development Council (SABDC) le Department of Arts and Culture (DAC).
Go otara puku ye, ikgokagantšhe le ba ga Timbila Poetry Project mo go 015 291 2088 goba 072 1296 496 goba timbila@telkomsa.net
Go rulaganya poledišano mabapi le puku, o ka ikgokagantšha le morulaganyi, David wa Maahlamela mo go 074 628 5247 goba maahlamela@writing.com
The Timbila Poetry Project, the leading poetry movement in South Africa has once again added a riveting anthology of poetry, Tša Borala, a remarkable feat in the tapestry of indigenous publishing in Africa. Tša Borala, an anthology of 202 poems in Sepedi/Sesotho sa Leboa, compiled and edited by the award-winning poet and Rhodes University PhD candidate, David wa Maahlamela is a result of an intensive creative writing workshop which was held in 2010 in Polokwane. Like good wine, it took four years fermenting in the hands of the editor and in dialogue with the featured poets. This collector’s item will be launched on 11th September during the Polokwane Literary Fair.
In the history of Sepedi/ Sesotho sa Leboa poetry, Tša Borala up to so far, is the only poetry anthology with a balanced gender and age representation. Its multidimensional variety in forms, content and approach, encompasses the rich diversity of dialects including the constitutionally overlooked ones such as Khelobedu, Setlokwa and Sepulane. Subject varies from traditional to urban life, enabling both the rich orally composed and the modern which is enormously seasoned by different influences to flourish without any restraint.
In the making of this book, it is the size of the poem, rather than that of a poet, which was prioritized. It is on this basis that the book features legendary wordsmiths such as Matshediso Aletta Motimele, Phomelelo Moshapo-Machika, Tau Motubatse Mashupye Nchabeleng and Mankgase Shadrach Mashabela not for their names, but for the credibility and intriguing poems. However, age did matter, but also not of a poet, but rather the age the poem would survive. Four years later, these poems still taste fresh, like timeless treasures. Underplayed and avoided yet crucial themes such as feminism, which have, in African language literary repertoire, been treated like taboos, are dearly embraced and deeply explored in Tša Borala.
Tša Borala comprises ordinary stories told in unordinary ways that redefine Sesotho sa Leboa/Sepedi poetry. It is a perfect blend of dialects, forms, voices, cultural outlooks, gender and age, that form a culturally and literary density. It preserves the past while critically exploring the present and its dynamics. Seasoned poets are meshed with fresh yet striking voices to take Sepedi poetry to new heights. As if it was not enough, the anthology is, throughout, sandwiched with rarely used yet intriguing Sepedi/Sesotho sa Leboa proverbs, so as to encourage the preservation of folklore within the realm of creative and artistic literature.
Featured poets include students, language experts, radio presenters, health professionals, industrial engineers, art practitioners and of course and literary scholars – all pouring out public and private pain and moments of bliss without holding back. Such a wide range attests to a wider outlook that is bound to a general readership from all spheres of life. One priceless feature is a poem about death written by Pontšho Marumo Motimele a week before she passed on: confirming the prophetic nature of poetry and its social and spiritual relevance in our lives.
All in all, the anthology features poems by the following 28 poets: Mpho Godfrey Molapo, Phomelelo Moshapo-Machika, Matete Motsoaledi, Pontšho Marumo Motimele, Tau Motubatse Mashupye Nchabeleng, Madihlare Christobeth Molapo, Makwaya Piet Madula, Matshediso Aletta Motimele, Magoja Humphrey Hlaka, Motjidibane Bapela, Thabo Letwaba, Makosha Dimo, James Mashupu, NS Sebati, Malehu Agnetia Molewa, Tiego Phillimon Tjale, Moloko Mahuma, Lesley Ramushu, Mankgase Shadrack Mashabela, Magosechaba Violet Mamabolo, Lethunya Mmuroa, Ngwanamohuba Wilhemina Sebati, Amos Tebeila, Peter Moruthane, Mamoleme Jacob Mokaba, Makwena Manamela, Makgadi Grace Koma and David wa Maahlamela.
The high quality production of Tša Borala which defies the shoddiness that is associated with makeshift books published in indigenous languages was funded by the National Lottery Distribution Trust Fund (NLDTF) during the 2012/2013 phase of the Indigenous Languages Publishing Programme (ILPP). The Indigenous Languages Publishing Programme (ILPP) is a joint initiative of the South African Book Development Council (SABDC) and the Department of Arts and Culture (DAC).
To order the book, please contact Timbila Poetry Project on 015 291 2088 or 072 1296 496 or email timbila@telkomsa.net
To arrange an interview, contact the editor, David wa Maahlamela on 074 628 5247 or maahlamela@writing.com
Tša Borala launches at the Polokwane Literary Festival, 11 September 2014 in the Auditorium, Polokwane city Library, 3pm.


text:
TŠHELETE YA INŠORENSE YA GO FELELWA KE MOŠOMO (UIF)
Na ke eng?
Tšhelete ya Inšorense ya Go felelwa ke Mošomo (UIF) e imolla bašomi sebakanyana fela ge ba feletšwe ke mošomo goba ba sa kgone go ya mošomong ka lebaka la botswetši, maikhutšo a go godiša ngwana wa go tšewa ka semolao, goba bolwetši. Gape e fana ka kimollo go baholegi ba molefedi yo a hlokofetšego.
Mokgwatšhomo wa inšorense ya go felelwa ke mošomo mo Afrika Borwa o laolwa ka molao o latelago:
- Molao wa Inšorense ya Go felelwa ke mošomo, 2001/ Unemployment Insurance Act, 2001 (the UI Act)
- Molao wa Dikabelo tša Inšorense ya Go felelwa ke mošomo/Unemployment Insurance Contributions Act, 2002 (the UIC Act)
Melao ye e fana ka dikholego, tšeo dikabelo di dumelelwago, le kgapeletšo le kgoboketšo ya dikabelo go UIF, gomme o thomile go šoma ka 1 Aprele 2002.
Ke ya mang?
Bašomi ka moka, gammogo le bengmošomo, ba na le maikarabelo a dikabelo tša UIF. Le ge go le bjalo, mošomi ga a akaretšwe go lefela UIF ge eba–
- O thapilwe ke mongmošomo ka fase ga diiri tše 24 ka kgwedi
- O amogela moputso ka fase ga kontraka ya mongmošomo bjalo ka ge go laeditšwe go karolo 18(2) ya Molao wa Tšwetšopele ya Mabokgoni, 1998 (Molao wa No. 97 wa 1998)/ Skills Development Act, 1998 (Act No.97 of 1998)
- O thapilwe bjalo ka mohlankedi setheong sa Mmušo sa setšhaba goba sa probense.
- O tsene ka Rephapoliking ka morero wa ditirelo tša kontraka, boithuti mošomong goba go hwetša maitemogelo mošomong ka gare ga Rephapoliki. Ka morago ga go tlogela mošomo, mongmošomo o a kgopelwa go ya ka molao goba go ya ka kontraka ya tirelo, ya boithuti mošomong goba go hwetša maitemogelo mošomong, goba ka tumelelano enngwe le enngwe e dirilwego, go romela motho yoo gae, goba ge eba motho yoo o nyaka go tšwa ka Rephapoliking,
- Mopresidente, Motlatša Mopresidene, Tona, Motlatša Tona, leloko la Kgobokano ya Setšhaba (National Assembly), leloko la go bewa saruri la Khansele ya Setšhaba ya Diprobense (National Council of Provinces), Premia, leloko la Khansele ya Khuduthamaga (Executive Council) goba leloko la Palamente ya probense goba
- Leloko la Khansele ya Masepala, Moetapele wa tša Setšo, leloko la Baetapele ba Ntlo ya tša Setšo le leloko la Baetapele ba Khansele ya tša Setšo.
Na ke dikgato dife tše ke swanetšego go di tšea?
Bengmošomo ba latelago ba swanetše go ngwadiša ofising ya Komišinare ya UI bakeng sa morero wa go lefela dikabelo tša UIF, mongmošomo yo:
- A sa tlamegego go ngwadiša le SARS bakeng sa morero wa Motšhelo wa Mošomi
- O ngwadišitše le SARS ga boikgafo bjalo ka mongmošomo
- O a lefela goba o na le maikarabelo a go lefela moputso wa mošomi gomme o swanetše go lefela Tšhelete ya Inšorense ya Go felelwa ke mošomo kgwedi ka kgwedi.
Na o swanetše go lefela bokae?
- Palo ya kabelo yeo e swanetšego go lefelwa ka mongmošomo, e swanetše go ba 1% ya moputso o lefetšwego ke mongmošomo go mošomi.
- Mongmošomo o swanetše go lefela palomoka ya kabelo ya 2% (1% e abetšwego ke mošomi le 1% e abetšwego ke mongmošomo) ka gare ga nako yeo e beilwego.
Ka kgopelo lemoga: Go tloga ka 1 Oktoboro 2012, palotlalo ya moputso e be e le R14 872 ka kgwedi goba R178 464 ngwaga ka ngwaga. Go bašomi bao ba golago palo ya go feta ye, dikabelo di tlhakantšhwa ka go diriša palotlalo ya moputso. Ka fao palotlalo ya kabelo yeo e ka gogwago, go bašomi bao ba golago go R14 872 ka kgwedi, ke R148.72 ka kgwedi.
- Palo ya go fetiša ga ya swanela go akaretšwa bjalo ka moputso goba palo ya go lefišwa lebi ka morero wa kabelo ya UIF.
- Palo ye e gogilwego goba e sa gogwago e swanetše go lefelwa ke mongmošomo go SARS kgwedi ka kgwedi, ka go tlatša Taodišo ya Mongmošomo ya Kgwedi ka kgwedi (EMP201). EMP201 ke tefelo ya taodišo moo mongmošomo a laodišago palomoka ya tefelo gammogo le diabo tša PAYE, SDL, UIF le/goba Kgoketšo ya Motšhelo wa Mongmošomo (ETI), ge go hlokega.
- Nomoro ya Tšhupetšo ya Tefelo e kgethegilego (PRN) e tla tlaletšwa saruri go EMP201, gomme e tla dirišwa bjalo ka kgokaganyo ya tefelo ya nnete le EMP201 ya maleba ya taodišo ya tefelo.
Na e ka lefelwa bjang gape e ka lefelwa neng?
E swanetše go lefelwa mo matšatšing a šupa ka mafelelong a kgwedi yeo tšhelete e gogilwego. Ge letšatši la mafelelo la tefelo le wela ka gare ga letšatši la maikhutšo a bohle la setšhaba goba mafelelong a beke, tefelo e swanetše go dirwa letšatši pele ga letšatši la maikhutšo a bohle la setšhaba goba mafelelong a beke.
Mekgwa ye e latelago ya tefelo e a hwetšagala:
- eFiling
- Tefelo ya elektroniki ka inthanete (EFT)
- Go lekala la setheo sa panka ya go dumelelwa, Ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ge ditefelo tša ditšheke tše dintši di dirilwe.
- Lekaleng la SARS, ditefelo tša tšheke di se fete R50 000. Kgaoletšo ye e a dirišwa go sa lebelelwe palo ya dinako tša motšhelo tše di lefetšwego, goba ge mohlomongwe ditšheke tše dintši di dirilwe.
Dilatofatšo
Kgaolo ya 17 ya Molao wa Taolo ya Motšhelo, 2011/Tax Administration Act, 2011 o šoma ka dilatofatšo tše di dirilwego ka fase ga Molao wa Motšhelo/ Tax Act, yeo gape e dirišwago go Molao wa Dikabelo tša Inšorense ya Go felelwa ke Mošomo/UIC Act.
Motho o latofatšwa ge a:
- Palelwa ke go:
- Romela pušetšo goba tokumente go SARS goba go
- Fana ka tokumente go motho ka ge e hlokega.
- Palelwa goba a tlogela go:
- Ngwadiša goba go tsebiša SARS ka ga phetogo ya tshedimošo e ngwadišitšwego goba go
- Fana ka direkhoto bjale ka ge di nyakega.
- Romela setifikeiti sa maaka goba setatamente sa maaka.
- A gana goba a tlogela go ikana goba go dira taodišo ya semolao.
Motho yo latofaditšwego ka enngwe le enngwe ya melato ye a ka ba le maikarabelo a go faenwa goba go ya kgolegong sebaka sa go se fete mengwaga e mebedi.
Na o hloka thušo?